text:
लद्दाख के सुरु घाटी मं बसे गांव मन धुपकल्ला मं नवा ज़िंनगी ले भर जाथें. हरियर कांदी के खेत मन के मंझा मं बोहावत झरना के धार, जिहां बगरे परय किसम-किसिम के जंगल के फूल अऊ बरफ ले तोपाय पहाड़ मन ला मोह लेंथें. दिन के सुंदर खुल्ला नीला अकास, अऊ रतिया मं अकासगंगा ला सफ्फा-सफ्फा देखे सकत हवव.
करगिल ज़िला के ये घाटी के लइका मन पर्यावरन संग अपन भाव भरे रिस्ता ला कहिथें. ताई सुरु गांव जिहां 2021 मं ये फोटू ला खींचे गेय रहिस, तउन जगा नोनी मन बड़े अऊ उल्ला चट्टान मन मं चढ़ सकथें, धूपकल्ला मं फूल धन जड़कल्ला मं बरफ संकेले सकथें अऊ झरना अऊ पहाड़ के नंदिया मन मं तइरे सकत हवंय. धूपकल्ला मं सरा दिन खेत मन मं खेले ह, वो मन के पहिली पसंद आय.
करगिल, नामी पर्यटन जगा लेह के बनिस्बत, एक दुरिहा अऊ दूरगम जगा आय अऊ लद्दाख के केंद्रशासित इलाका के दू ठन जिला मन ले एक ठन आय.
बनेच अकन लोगन मन ये भरम मं रथें के करगिल कश्मीर घाटी मं बसे हवय, फेर अइसने नई ये. अऊ कश्मीर के उलट इहाँ सुन्नी मुसलमान के तदाद जियादा हवय, करगिल के बासिन्दा मन मं शिया धरम मनेइय्या मन जियादा हवंय.
सुरु घाटी के शिया मुसलमान मन ताई सुरु ला भारी आदर देथें, जेन ह करगिल सहर ले 34 कोस दुरिहा रकसहूँ दिग मं बसे हवय अऊ धरम के एक ठन महत्तम जगा आय. इहां के लोगन मन बर इस्लामिक नवासाल के पहिला महिना – मुहर्रम – इमाम हुसैन के क़ुरबानी सेती भारी दुख के समे माने जाथे. वोला अऊ ओकर 72 संगवारी मन ला 10 अक्टूबर 620 ईस्वी मं कर्बला (अब के इराक़) के लड़ई मं कतल कर देय गेय रहिस.
मरद अऊ माईलोगन दूनो मन मुहर्रम के जम्मो रिती-रिवाज मं हिस्सा लेथें. कतको दिन तक ले जुलूस धन दस्ता निकारे जाथे. सबले बड़े जुलूस आशूरा – मुहर्रम के दसवां दिन – निकारे जाथे, जेन बखत हुसैन अऊ ओकर संगवारी मन ला कर्बला मं कत्लेआम मं मार डाले गेय रहिस. बनेच अकन लोगन मन ये रोज अपन आप ला तकलीफ देय (क़ामा ज़ानी) के रिवाज ला मानत खुदेच अपन पीठ ला जंजीर धन तेज हथियार ले खूना-खून कर लेथें अऊ अपन छाती ला (सीना ज़ानी) पिटथें.
आशूरा के बीते रात माईलोगन मन रद्दा मं मर्सिया अऊ नोहा पढ़त मस्ज़िद ले इमामबाड़ा तक ले एक ठन जुलूस निकारथें. (ये बछर आशूरा 8-9 अगस्त के हवय.)
हरेक झिन मुहर्रम के महिना मं दिन मं दू बेर इमामबाड़ा मं लगेइय्या मजलिस (धरम के सभा) मन मं जुरथें. हुसैन अऊ ओकर संगवारी डहर ले विरोध मं लड़े लड़ई अऊ ओकर क़ुरबानी ला सुरता करथें. बड़े अकन हॉल मं अपन-अपन तय करे जगा मं मरद अऊ अऊरत मन, आगा (धरम के मुखिया) के कहे कर्बला के लड़ई अऊ ओकर ले जुरे दीगर घटना मन के कहिनी ला धियान ले सुनथें.
फेर हॉल के एक मंज़िल ऊपर बने बरामदा मं नोनी मन के पूरा पूरी कब्जा रहिथे. इहाँ ले बइठ के तरी मं होवत जम्मो घटना मन ला सफ्फा-सफ्फा देखे सकत हवंय. ‘पिंजरा’ कहिके बलाय जाय ये जगा ह कइद अऊ घुटन दूनो के अरथ ला बताथे. फेर इहां येहीच जगा वो मन के अजादी अऊ बंधनमुक्ति के प्रतीक बन के आगू आथे.
तउन बखत जब इमामबाड़ा मं मातम ह आखिरी बेरा मं आ जाथे, अचानक नोनी मन के हिरदे कल्पे ला लागथे अऊ वो मन अपन-अपन मुड़ी ला तरी करके रोये घलो लागथें. फेर वो मन के ये रोना-धोना बनेच बखत तक ले नई चलय.
मुहर्रम दुख जताय के महिना आय, फेर लइका मन के दुनिया मं ये ह अपन संगी-संगवारी ले भेंट-घाट अऊ वो मन के संग बने लम्बा बखत गुजारे के महिना होथे. भेंट-घाट के ये सिलसिला देर रतिया तक ले चलत रहिथे. कुछु लइका मन चाबुक ले खुदेच ला मारथें, फेर नोनी मन सेती ये मं मनाही हवय. नोनी मन दूसर मन ला ये सब्बो करत देखत रहिथें.
जियादा करके मुहर्रम के खियाल आवत हमर दिमाग मं जवान मुसलमान टूरा मन के खुदेच अपन पीठ ला जंजीर मन ले मार-मार के खूना खून होके, चेंदरी कस बने कपड़ा ह खून ले सनाय, के चेहरा आगू आथे. फेर मातम मनाय के दूसर तरीका मन घलो हवंय. जइसने माईलोगन के तरीका – सादगी अऊ दुख ले भराय.
अनुवाद: निर्मल कुमार साहू


c: text/html

text:
हम आदिवासी मन करा नवा जन्मे लइका के नांव रखे के अपन तरीका मन हवंय. हमन नंदिया, जंगल, जमीन, हप्ता के दिन मन, धन कउनो खास दिन, धन इहाँ तक ले के अपन पुरखा मन ले उधार लेय हवन. फेर, समे के संगे संग, जइसने हमन चाहत रहेन, अपन नांव रखे के हमर हक ला हमन ले छीन लेय गीस. एका होय धरम अऊ धरमांतरन हा, ये अनोखा हक ला छीन लीन. हमर नांव बदलत रहेय, अऊ वोला फिर ले सौंपे गीस. जब आदिवासी लइका मन पढ़े ला सहर के नवा इस्कूल मन मं गीन, त एका होय धरम ह हमर नांव बदल दीस. वो मन ला जउन प्रमाण पत्र मिलिस, तउन ह हमर उपर थोपे गेय नवा नांव मन ले रहिस. अइसने करके हमर भाखा, हमन नांव, हमर संस्कृति अऊ इतिहास के हतिया हो गीस. नांव रखे मं साजिस हवय. आज हमन तउन जमीन ला खोजत हवन जेन ह हमर जरी मन मं, हमर इतिहास ले जुरे हो. हमन तउन दिन अऊ तारीख ला खोजत हवन जेन ह हमर बांहचे के संग चिन्हारी हवंय.
ये काकर नांव आय?
मंय सोमवार के जन्मेंय,
येकरे सेती सोमरा कहे गेंय.
मंय मंगलवार के जन्मेंय,
येकरे सेती मंगल, मंगर धन मंगरा कहे गेंय.
मंय बृहस्पतिवार के जन्मेंय,
येकरे सेती बिरसा कहे गेंय,
मंय दिन, तारीख बरोबर
अपन समे के छाती मं ठाढ़े रहेंय,
फेर वो मन आइन अऊ वो मन मोर नांव बदल दीन.
तउन दिन, तारीख मन ला मेटा दीन
जेकर ले मोर होना तय होवत रहिस.
अब मंय रमेश, नरेश अऊ महेश आंव
अल्बर्ट, गिलबर्ट धन अल्फ्रेड आंव.
वो दुनिया के हरेक नांव मोर करा हवय
जेकर जमीन मं मोर कउनो जरी नई ये,
जेकर इतिहास मोर इतिहास नई ये.
मंय ओकर इतिहास के भीतरी
अपन इतिहास ला खोजत हवंव
अऊ देखत हवंव
दुनिया के हरेक कोंटा ला, हरेक जगा,
मोरेच हतिया आम हवय
अऊ हरेक हतिया के कउनो न कउनो सुंदर नांव हवय.
अनुवाद: निर्मल कुमार साहू

robotstxt: allowed

filter: keep


text:
जुग के अंत के चिन्हांमन
(मरकुस 13:1-2; लूका 21:5-6)
1जब यीसू ह मंदिर म ले निकरके जावत रिहिस, त ओकर चेलामन ओकर करा आईन अऊ ओला मंदिर के बनावट ला दिखाईन। 2यीसू ह ओमन ला कहिस, “तुमन ए जम्मो चीज ला देखत हवव? मेंह तुमन ला सच कहत हंव, इहां एको ठन पथरा अपन जगह म नइं रहय। जम्मो ला गिरा दिये जाही।”
3जब यीसू ह जैतून पहाड़ ऊपर बईठे रिहिस, त ओकर चेलामन अकेला ओकर करा आईन अऊ पुछिन, “हमन ला बता कि एह कब होही? तोर आय के समय अऊ ए जुग के अंत के का चिन्हां होही।”
4यीसू ह ओमन ला जबाब दीस, “सचेत रहव। कोनो तुमन ला धोखा झन देवय। 5कतको झन मोर नांव म आहीं अऊ कहिहीं, ‘मेंह मसीह अंव’, अऊ कतको झन ला धोखा दिहीं। 6तुमन लड़ई के बारे म सुनहू अऊ लड़ई के झूठ-मूठ खबर सुनहू, पर देखव, एकर ले झन घबरावव। अइसने बात के होवई जरूरी अय, पर ओह अंत के समय नो हय। 7एक देस ह दूसर देस ऊपर अऊ एक राज ह दूसर राज ऊपर चढ़ई करहीं। कतको जगह म दुकाल पड़ही अऊ भुइंडोल होही। 8ए जम्मो ह छुवारी होय के पीरा के सुरूआत के सहीं अय।
9तब ओमन तुमन ला सताय बर पकड़वाहीं अऊ तुमन ला मार डारहीं। मोर कारन जम्मो जाति के मनखेमन तुम्हर ले घिन करहीं। 10ओ समय कतको झन अपन बिसवास ला छोंड़ दिहीं। ओमन एक-दूसर के संग बिसवासघात करहीं अऊ एक – दूसर ले घिन करहीं। 11अऊ कतको लबरा अगमजानीमन आहीं अऊ कतको झन ला धोखा दिहीं। 12अधरम के बढ़े के कारन, बहुंत झन के मया ह कम हो जाही। 13पर जऊन ह आखिरी तक अडिग बने रहिही, ओकरेच उद्धार होही। 14परमेसर के राज के ए सुघर संदेस के परचार जम्मो संसार म करे जाही, ताकि जम्मो जाति के मनखेमन बर एक गवाही होवय, अऊ तब अंत के बेरा आ जाही।
15एकरसेति जब तुमन ‘ओ बिनासकारी घिन चीज’ ला पबितर जगह म ठाढ़े देखव, जेकर बारे म दानिएल ह कहे हवय, त पढ़इया ह समझ जावय। 16तब जऊन मन यहूदिया प्रदेस म हवंय, ओमन पहाड़ ऊपर भाग जावंय। 17जऊन ह अपन घर के छानी ऊपर होवय, ओह अपन घर के चीजमन ला लेय बर खाल्हे झन उतरय। 18जऊन ह खेत म होवय, ओह अपन कपड़ा ला लेय बर वापिस झन जावय। 19ओ माईलोगनमन बर कतेक भयंकर बात होही, जऊन मन ओ दिन म देहें म होहीं अऊ जऊन मन लइकामन ला गोरस पीयावत होहीं। 20पराथना करव कि तुमन ला जड़काला म या बिसराम के दिन म भागे ला झन पड़य। 21काबरकि ओ समय अइसने भयंकर तकलीफ होही, जइसने संसार के सुरू ले अभी तक कभू नइं होय हवय अऊ न कभू फेर होही। 22यदि ओ दिनमन ला कम नइं करे जातिस, त कोनो मनखे नइं बांचतिन; पर चुने गय मनखेमन के कारन, परमेसर ह ओ दिनमन ला कम कर दिही। 23ओ समय, यदि कोनो तुमन ला ए कहय, ‘देखव, मसीह ह इहां हवय या ओह उहां हवय।’ त ओकर बात ला बिसवास झन करव। 24काबरकि लबरा मसीह अऊ लबरा अगमजानीमन आहीं अऊ अइसने बड़े-बड़े चिन्हां अऊ चमतकार देखाहीं कि यदि हो सकय त चुने गय मनखेमन ला घलो बहका देंय। 25देखव, मेंह तुमन ला पहिली ले बता चुके हवंव।
26एकरसेति, यदि ओमन तुमन ला ए कहंय, ‘देखव, मसीह ह उहां सुनसान जगह म हवय।’ त उहां झन जावव; या यदि ओमन कहंय, ‘मसीह ह इहां भीतर के खोली म हवय।’ त ओमन के बात ला बिसवास झन करव। 27काबरकि जइसने बिजली ह पूरब ले निकरथे अऊ पछिम तक चमकथे, वइसने मनखे के बेटा के अवई होही। 28जिहां लास होथे, उहां गिधवामन जुरथें।
29ओ दिनमन म, तकलीफ के तुरते बाद, सूरज ह अंधियार हो जाही, अऊ चंदा ह अपन अंजोर नइं दिही, तारामन अकास ले गिर जाहीं, अऊ अकास के सक्तिमन हलाय जाहीं।24:29 यसायाह 13:10; 34:4; हाग्गै 2:21
30तब ओ समय, मनखे के बेटा के चिन्हां ह अकास म दिखही अऊ धरती के जम्मो जाति के मनखेमन सोक मनाहीं। ओमन मनखे के बेटा ला सामरथ अऊ बड़े महिमा के संग अकास के बादर म आवत देखहीं। 31अऊ ओह तुरही के बड़े अवाज के संग अपन स्वरगदूतमन ला पठोही, अऊ ओमन अकास के एक छोर ले लेके दूसर छोर तक, चारों दिग ले ओकर चुने मनखेमन ला संकेलहीं।
32अंजीर के रूख ले ए बात ला सिखव: जब एकर छोटे डारामन कोंवर बन जाथें अऊ ओम पान निकरे लगथें, त तुमन जान लेथव कि घाम के महिना ह अवइया हवय। 33ओहीच किसम ले, जब तुमन ए जम्मो घटनामन ला देखव, त जान लेवव कि ओ समय ह लकठा म हवय, पर दुवारी म आ गे हवय। 34मेंह तुमन ला सच कहत हंव कि जब तक ए जम्मो बातमन पूरा नइं हो जाहीं, तब तक ए पीढ़ी के अंत नइं होवय। 35अकास अऊ धरती ह टर जाही, पर मोर बचन ह कभू नइं टरय।”
दिन अऊ समय के जानकारी नइं अय
(मरकुस 13:32-37; लूका 17:26-30, 34-36)
36“ओ दिन या समय के बारे म कोनो नइं जानंय; न तो स्वरग के दूत अऊ न ही बेटा, पर सिरिप ददा ह एला जानथे। 37जइसने नूह के समय म होय रिहिस, वइसनेच मनखे के बेटा के अवई होही। 38ओ समय जल परलय होय के पहिली, नूह के पानी जहाज म चघे के दिन तक, मनखेमन खावत-पीयत रिहिन अऊ ओमन के बीच म सादी-बिहाव होवत रिहिस; 39जब तक जल परलय नइं आईस अऊ ओ जम्मो ला बोहाके नइं ले गीस, तब तक ओमन कुछू नइं जानत रिहिन। वइसनेच मनखे के बेटा के अवई ह घलो होही। 40ओ बखत दू झन मनखे खेत म होहीं; एक झन ला ले लिये जाही, अऊ दूसर ला छोंड़ देय जाही। 41दू झन माईलोगनमन चक्की म आंटा पीसत होहीं; एक झन ला ले लिये जाही, अऊ दूसर ला छोंड़ देय जाही।
42एकरसेति, सचेत रहव, काबरकि तुमन नइं जानव कि तुम्हर परभू ह कोन दिन आही। 43पर ए बात ला समझ लव: यदि घर के मालिक ला मालूम होतिस कि चोर ह रात के कतेक बेरा आही, त ओह सचेत रहितिस अऊ अपन घर म सेंध नइं लगन देतिस। 44एकरसेति तुमन घलो तियार रहव, काबरकि मनखे के बेटा ह ओ समय आ जाही, जब तुमन ओकर आय के आसा नइं करत होहू।
45तब कोन ह बिसवास के काबिल अऊ बुद्धिमान सेवक अय, जऊन ला मालिक ह अपन घर के आने सेवकमन ऊपर मुखिया ठहराय हवय ताकि ओह ओमन ला सही समय म खाना देवय। 46धइन अय ओ सेवक, जऊन ला ओकर मालिक ह लहुंटके आय के पाछू, अइसने करत पाथे। 47मेंह तुमन ला सच कहत हंव कि ओह ओ सेवक ला अपन जम्मो संपत्ति के मुखिया ठहराही। 48पर यदि ओ सेवक ह दुस्ट अय अऊ अपन मन म ए कहय, ‘मोर मालिक के अवई म देरी हवय’, 49अऊ तब ओह अपन संगी सेवकमन ला मारन-पीटन लगय अऊ मतवालमन के संग खावय-पीयय, 50तब ओ सेवक के मालिक ह अइसने दिन म आ जाही, जब ओह ओकर आय के आसा नइं करत होही अऊ अइसने समय, जऊन ला ओह नइं जानत होही। 51तब मालिक ह ओला सजा दिही, अऊ ओला ढोंगीमन के संग ठऊर दिही, जिहां ओह रोही अऊ अपन दांत पीसही।”


text:
- सुशील भोले
मजूरी करइया मन आपस म फुसफुसावयं - कइसे मेहतरू, आज गौटिया ल का होगे हे ... आन बखत तो ठउका बेरा म आ जावत रिहिसे, आज कइसे बेरा ल बुलका डारिस ?''
- हौ भाई महूं उही ल गुनत हौं जी, झपकन आतीस त हमरो रोजी पक जातीस, नइते जानत तो हस ठेकेदार ल, एको घंटा बुलकिस ते आधा दिन के रोजी ल काट दिही।''
- ठउका केहेस भइया ... गौंटिया के बेरा - बखत म अवई जवई म हामर मन के कोनो हाथ बात नई हे, तभो ले रोजी हमरेच मन के कटही न ...।'' काहत बुधारू ह सलूखा के खीसा ले चोंगी हेर के मेहतरू करा माचिस मांगीस, तहां ले दूनो झन पेड़ के छइहां म बइठ के चोंगी चुहके लागिन।
गाँव के मरघट्टी म पक्का ईंटा - सिरमिट के चौंरा बनइया रिहिसे। बादर पानी के दिन म घलोक लास ल जलाए म सोहलियत होवय। कोतवाल बतावत रिहिसे सरकारी खजाना ले पइसा आए हे का मुक्तिधाम कहिथें तइसने योजना म तेकर नेंव कोड़े अउ तहां ले ईंटा रचे के काम के आज सुरूवात होवइया हे। बस बड़े आदमी के एकरे सेती अगोरा होवत हे, काबर ते वो हर गांव के सरपंच घलोक आय। कोन जनी कइसे ढंग के चुनाव जीतगे रिहिसे ते ? अइसे तो गांव के एको आदमी ल वोहर भावय नहीं, फेर बताथे के ठउकार चुनाव के दू दिन पहिली ले दारू - कुकरा अउ लुगरा - धोती के मोटरा ल वोहर घरों - घर बगरा दे रिहिसे।
जब पइसा कौड़ी अउ पद - पदवी के बाद चलथे त वोहर अपन छोड़ अउ कोनो ल न तो अपन ले बड़े मानय, न अपन जोड़ के। लोगन ल गारी - गुफ्तार देके वो पद म बइठे के जोंग जमा लेथे, फेर जब वोट बटोरे के खातिन लोगन के मुंहाटी म जाये के बेरा आथे, त वोकर ले बड़े समाजवादी अउ गरीब - गुरबा मन के हितु - पिरितु अउ कोनो नइ होवय। अइसन बेरा म कोनो तो कहि लेवय के वोहर दारू - कुकरा के बंटई म ककरो संग भेदभाव करे हे कहिके, या कोनो बैरी दुश्मन के घर घलोक नइ अमराय होही कहिके। राम राज के साक्षात दरसन होथें अइसन बेरा म।
बड़े आदमी अतेक करथे - धरथे तभो ले गांव के एक झन पढंता बाबू ह वोकर लंदी फंदी अउ दांत - खिसोरी के छोड़ काही गोठ ल नइ करय। वो दिन कहत रिहिसे - इही बड़े आदमी मन के सेती हमन आज तक बिगड़े हवन ग। ए मन ल बड़े आदमी हे कहिके पूरा समाज के नेतृत्व ल सौंप देथन अउ ए मन सिवाय जोजवा गिरी के अउ कुछु नइ करयं। चाहे इहां के छोटे सभा म भेज दे चाहे दिल्ली के बड़े सभा म। ऐमन सिवाय दूसर के पाछू किंजरे अउ हथउटठा बरोबर बिना कुछु सोचे - गुने सिरिफ हाथ उठाए के अउ कुछु नइ करय।
अब तो जमों समाज के मनखे मन ला बड़े आदमी बने अउ बनाए के मापदण्ड ल बदलना परही। सिरिफ धन भर के रेहे ले कोनो बड़े नइ हो जाय, ज्ञान कर्म अउ ईमानदारी घलोक होना चाही, अपन अस्मिता के समझ अउ ओकर बढ़वार खातिर समरपन के भाव होना चाही। आज बाहिर ले आय आदमी हमर मन के छाती म चढ़त जावत हें त वोहर अइसने जोजवा मन के सेती आय, जे मन ल किंजर - किंजर के पतरी चांटे के छोड़ अउ कुछु नइ आवय। जेकर मन के न कोनो आदर्श होवय, न सिद्धांत , न दरसन बस सुवारथ अउ सिरिफ सुवारथ होथे अइसन मन के भरोसा न तो हम अपन गौरव के रकछा कर सकन न आगू बढ़ सकन, जनम - जनम तक सिरिफ पिछड़ा के पिछड़ा रहि जाबो।
गांव के दू चार झन टूरा मन पढंता बाबू के हाँ घलो मिलाथे वो मन जघा - जघा पढंतच ल अवइया बेरा म गाँव के सरपंच बनाए के गोठ घलो करयं। फेर जीवन भर बड़े आदमी के गुलामी भोगत बुढुवा मन उंकर मन के बात ल बेलबेली ले जादा अउ कुछु नइ मानयं, उल्टा टूरा मन ला फटकार देवयं - अरे, जावव न परलोखिहा हो। सइकिल म किंजर - किंजर के लोगन ल कविता - कहिनी सुनावत रहिथे तेला गाँव के सरपंच बनाबो रे ... ? जब देखबे तब का - का लिख के कागज ल करियावत रहिथे अउ गजट - सजट म का अंते - तंते छपवावत रहिथे। ओकर घर म देखबे त लोग लइका मन दाना - दाना बर लुलुवावत रहिथे अउ ए पढंता बाबू ह सिरिफ क्रांति, न्याय अउ धरम युद्ध के बात करथे, अइसने बइहा - भूतहा ल गाँव के सरपंच बनाबो रे ... ?
पढंता बाबू के अइसनहा चारी करइया मन म मेहतरू अउ बुधारू घलो हे, जेमन बड़े आदमी के अगोरा करत आज के अपन रोजी कटे के गोठ गोठियावत हें। दूनो के चोंगी चुहकागे रिहिसे। बर पान के सेंध मन ले झांकत घाम के चरमरई ले बांचे बर ऐती - तेती के पेड़ मन के छांव म जाके बइठगे रिहिन हे। सबो के चेहरा म आज रोजी चुके के भाव झांकत रिहिसे फेर कोन जनी बड़े आदमी के संवागा ह अभी ले कइसे नइ पूरे रिहिसे ते ?
मेहतरू मन गोठियातेच रिहिन हे। वतके बेर कोतवाल ह बस्ती मुड़ा ले माखुर झर्रावत आवत रिहिसे। खखौरी म एक ठन चार हाथ के लउड़ी ल चपके अल्लर बानी के रेंगत रिहिसे। वोला देखके मेहतरू गोठिया परिस - का बात हे कोतवाल साहेब, अकेल्ला आवत हस। सरपंच कहां हे गा ...?
बुधारू - अरे हां भई, अइसे में तो हमर मन के रोजीच बुलक जाही ग ?''
कोतवाल - अरे देखना भई, मैं तो अबड़ केहेंव गरीब मन के आज के दिन अकारथ हो जाही कहिके फेर घर ले निकलबेच नइ करिस।''
मेहतरू - आखिर बात का आय तेमा ?''
कोतवाल - कोन जनी, ठेकेदार के संग का पइसा - पइसा कहिके गोठियावत रिहिसे।''
बुधारू - कहूं लेन - देन के बात तो नइ होही ?''
मेहतरू - हां, पढंता बाबू कहिथे तेने तो सिरतोन तो नइ होही ?''
कोतवाल - का कहिथे पढंता बाबू ह ?''
बुधारू - वो तो जघा - जघा एके ठन बात ल कहिथे ग ... ए बड़े आदमी ह नीयत के एकदम छोटे हे। तुमन आज तक गरीब - गुरबां अउ पिछड़े हौ तेकर असली कारन इही आय। तुंहर मन जगा तो मोहलो - मोहलो गोठियाथे फेर पेट ल घलोक तुहंर इहीच हर काटथे। तुमन ल कभू बने पढ़न - लिखन नइ दय, कभू पेट भर खावन नई देवय, न बने गतर के कपड़ा - लत्ता ल पहिरन देवय, ये सबके दोसी इही बड़े आदमी आय ...?''
कोतवाल - अच्छा ... अइसे कहिथे।''
मेहतरू - अतके भर ... अरे अउ अड़बड़ अकन गोठियाथे।''
कोतवाल - अच्छा, का का गोठियाथे ? ''
मेहतरू - एक दिन कहत रिहिस हे - सरकारी खजाना ले जतका रूपिया - पइसा आथे तेकर आधा हर तो इही बड़े आदमी के खजाना म समा जाथे, ओकर बाद ठेकेदार के कोठी म हमाथे अउ जेन थोक - बहुत बांच जाथे, तेमा नेंग छूटे असन अल्लर - सट्टा काम - बूता ल करवा देथे।''
कोतवाल - अच्छा, त पइसच के बंटवारा के सेती दूनों के बीच रूपिया - पइसा के गोठ होवत रिहिसे का जी ? ठेकेदार ह अबड़ जोजियावत रिहिसे ... तभो ले बड़े आदमी के घेक्खरई ह देखते बनत रिहिसे ... अब तो तुहंर मन के मनसा - भरम ह महूं ल सिरतोन असन लागत हे जी ...।''
पढ़ंता बाबू ह साहित्यकार के संगे - संगे पत्रकार घलो हे। तेकर सेती वो हा लोगन ल किस्सा - कहिनी अउ कविता तो सुनाबेच करथे, पेपर मन म गाँव - गंवई के समस्या अउ बड़े आदमी सही मनखे मन के गलत काम के खुलासा ल घलोक करत रहिथे। एकरे सेती भस्टाचार म बूड़े मन ओकर संग ततेरे असन गोठियावयं। फेर जे मन समझदार के संगे - संग ईमानदार अउ सिद्धांतवादी राहयं ते मन वोकर संग मया करयं। भले वोहर गरीब घर म जनमे हे फेर वोकर जीवन - दरसन ह कोनेा योगी पुरूष अउ उच्च कोटि गियानी - धियानी ले कम नइये। वो घर परिवार में रहिके घलोक उच्च कोटि के संत मन कस जिनगी जीथे। संझा - बिहनिया एक - एक घंटा पूजा - पाठ करथे। एकदम सादा - सरबदा जीथे। वोकर हाथ म अतका कला अउ योग्यता हे कि वो कहूं लंदी - फंदी करके पइसा कमइया मन संग छिन भर ठाड़ हो जाय त लखपति - करोड़पति बने बर दू - चार दिन ले जादा नइ लागय,फेर वोला सुवारथ, लालच अउ नीयत खोरी के छइहां तक ह नइ छू सकत रिहिसे। एकरे सेती बड़े आदमी सही लंदी - फंदी मन वोकर खिलाफ म गलत - सलत बात परचार करयं।
फेर पढ़ंता बाबू ए सबके बिना चिंता - फिकर करे अपन ईमान अउ सत् धरम के रद्दा मं रेंगते राहय। वोकर एके मिसन राहय - अपन गाँव ल सरग जइसे बनाना, नीति नियाव अउ आपसी मेल - जोल के माध्यम से, सही मायने म रामराज के स्थापना करना अउ अइसन तभे हो सकत रिहिसे जब बड़े आदमी जइसन पाखण्डी समाज सेवक मन के हाथ ले सत्ता ल नंगा के जे मन सही सेवा - चाकरी करथे, अपन मेहनत अउ ईमानदारी ले आगू बढ़े रहिथे, अउ जेमन सिरिफ पद - पइसा अउ पदवी के घमंड म बूड़े दूसर संग हमेसा घेक्खरई अउ अपमान करे कस गोठ करथें ते मन कभू ककरो सेवा नई करे सकयं, अइसन मन सेवा के नांव म सिरिफ पाखण्ड करथें ते मन कभू ककरो सेवा नई कर सकयं। अइसन मन सेवा के नांव म सिरिफ पाखण्ड कर सकथें, ऐकर ले जादा कुछु नहीं। तुमन राजनीति अउ सासन - सत्ता ल सेवा के माध्यम बनाना चाहथौ त सिरिफ उही आदमी मन ला सत्ता म बइठारौ जे मन सेवा - चाकरी करत आगू बढ़े हें।
पढ़ंता बाबू गाँव म कोनो किसम के काम - बुता होथे तिहां अवस के जाथे, पत्रकार होए के सेती पेपर म खभर भेजे के बुता ह घलो सिध पर जाय, फेर गाँव वाले मन संग मेल- जोल के कारज घलो पूरा हो जाय। वोला जानबा रिहिसे के आज मसानघाट म मुक्तिधाम के बुता चालू होवइया रिहिसे ऐकरे सेती बिहिनिया ले पूजा - पाठ करे के बाद सइकमा भर बासी झड़किस तहां ले मसानघाट आगे। इहां देखिस त काम - बुता चालू नइ होय राहय। बुता करहया मन ऐती - तेती रूख राई के छंइहा म बइठे राहयं। कोतवाल ल देख के वोहर मेहतरू अउ बुधारू खड़े राहय तेने कोती आइस, तहां ले पूछिस - कइसे कोतवाल, मुक्तिधाम के काम अभी ले कइसे चालू नई होए हे, काल तो तंय हंाका पारे रेहे हस आज बिहनिया ले काम चालू हो जाही कहिके ?
- काला बताबे बाबू, देखना सरपंच अभी ले आय नईये।''
- कइसे आय नईये, वोला जुड़ - खांसी धर ले हे का ?''
- नहीं, अइसन नोहय।''
- त अउ कइसन ये ... सरकारी पइसा के अनपचक धर लेहे का ?''
- टार बाबू तंय अतेक पढ़े - लिखे होके कइसे - कइसे गोठियाथस ग ...।''
- मंय बने ल गोठियाथौं कोतवाल ... अपन के मेहनत अउ सत ईमान के पइसा ह पचथे ... ऐती - तेती के पइसा म अनपचक होबे करथे, चाहे वोमा पेट - पीठ पिरावय चाहे मती छरियावय ... लड़ई - झगरा अउ देखिक - देखा के रस्ता निकली जाथे।''
पढंता बाबू के गोठ म धंधमंदाय कोतवाल ल आखिर कहना परिस - हां, ठेकेदार संग वइसने उंचहा भाखा व गोठ तो होवत रिहिसे ...।''
- देख मंय केहेव न, जरूर चार सौ बीसी के खेल होवत हे ... भगवान जानय अइसन मनखे मन ला तुमन कब तक मुड़ी म लादे रइहौ ते ... आज देस ल अजाद होए तीन कोरी बछर ले जादा होगे हे, सरकार ह साल के साल तुंहरे जइसन गरीब - गुरबा मन के बिकास खातिर सउहंत खजाना ल खोल देथे, फेर आज तक वो खजाना के सुख समरिधि ह तुंहर मन के घर - कुरिया म नइ हमा पाए हे ... आखिर कब चेत चघही तुंहर ... अरे तुंहर नही ते तुंहर लोग लइका मन के भविस ल तो सोचौ ...।''
रोजी के चुकई अउ घाम के तपई म बुधारू के मति थोकिन तीपे सहीं होगे रिहिसे, वो कहिस - सहीं काहत हस बाबू ... अइसने आदमी मन के सेती हमन आज तक पिछड़े अउ गरीब - गुरबा बने हावन, तोर कहे एकक बात ह सत ये। अब अवइया बेरा म तोरे असन मनखे के हाथ मं गाँव के मरजाद अउ विकास के रस्ता ल सौंपबो।''
मेहतरू घलो वोकर संग हां म हां मिलाइस, तहां ले कोतवाल घलो वोकरे कोती संघरगे, फेर तो मसानघाट म जुरियाए जम्मों मनखे देखते - देखत पढ़ंता बाबू के रंग म रंगगे।
- रिक्शा स्टेण्ड, रायपुर (छग)


text:
1我是为了传扬基督耶稣而被囚禁的保罗,与提摩太弟兄写信给我们亲爱的同工腓利门弟兄, 2亚腓亚姊妹和我们的战友亚基布,以及在腓利门家里聚会的弟兄姊妹.
3愿我们的父上帝和主耶稣基督赐给你们恩典和平安!
称赞腓利门
4腓利门弟兄,我常常在祷告中为你感谢上帝, 5因为我听说了你对主耶稣的信心和对众圣徒的爱心. 6我求上帝使你能有效地与人分享信仰,明白我们所做的一切美事都是为了基督. 7弟兄啊,你的爱心给我带来极大的喜乐和安慰,因为你使众圣徒感到欣慰.
凭爱心求情
8因此,我尽管可以奉基督的名吩咐你去做当做的事, 9然而我这上了年纪又为基督耶稣的缘故被囚禁的保罗宁愿凭爱心求你, 10就是替阿尼西谋1:10 “阿尼西谋”这个名字意思是有用,有益处.求你.他是我在狱中带领归主的属灵儿子, 11他过去对你没有什么益处,但现在对你对我都有益处.
12我现在派我深爱的阿尼西谋回你那里. 13我本想把他留在身边,让他在我为传福音而坐牢期间代替你服侍我. 14不过,未经你同意,我不愿意这样做,因为我盼望你的善行是出于甘心,而非勉强. 15或许他暂时离开你是为了让你以后永远得到他. 16你得到的不再是一个奴隶,而是一位远超过奴隶的亲爱弟兄.对我而言,的确如此,更何况对你呢!就肉身说你们是主仆,但在主里你们是弟兄.
17如果你当我是同伴,就请你像接纳我一样接纳他. 18如果他得罪你,或亏欠你什么,都记在我的账上吧. 19我保罗在此亲笔保证,我必偿还.其实我不说你也知道,连你自己也欠我.
20弟兄啊,看在主的份上,请你答应我的请求,在基督里让我的心得到安慰吧! 21我写信给你,深信你一定会照办,甚至超过我的要求. 22同时,也请你为我预备住处,因为我盼望借着你们的祷告,我可以蒙恩到你们那里.
问候
23为了基督耶稣的缘故和我一同坐牢的以巴弗问候你. 24此外,我的同工马可,亚里达古,底马和路加都问候你.
25愿我们主耶稣基督的恩典与你们同在.阿们!
1ए चिट्ठी पौलुस कोति ले, जऊन ह मसीह यीसू के एक कैदी ए अऊ हमर भाई तीमुथियुस कोति ले – हमर मयारू संगी अऊ सहकरमी फिलेमोन, 2अऊ ओ कलीसिया, जऊन ह ओकर घर म जुरथे, अऊ हमर बहिनी अपफिया, अऊ हमर संगी योद्धा अरखिप्पुस ला लिखे जावत हवय।
3हमर ददा परमेसर अऊ परभू यीसू कोति ले तुमन ला अनुग्रह अऊ सांति मिलत रहय।
धनबाद अऊ पराथना
4भाई फिलेमोन, जब मेंह अपन पराथना म तोला सुरता करथंव, त अपन परमेसर ला हमेसा धनबाद देथंव, 5काबरकि मेंह परभू यीसू ऊपर तोर बिसवास अऊ परमेसर के जम्मो मनखेमन बर तोर मया के बारे म सुनत रहिथंव। 6मेंह पराथना करत हंव कि तेंह अपन बिसवास के बारे म लगन से बताय कर ताकि मसीह खातिर जऊन भलई के काम हमन करथन, ओकर तोला पूरा समझ होवय। 7हे मोर भाई, तोर मया ह मोला अब्बड़ आनंद अऊ उत्साह दे हवय, काबरकि तेंह परमेसर के मनखेमन के हिरदय ला ताजा कर दे हवस।
उनेसिमुस बर पौलुस के बिनती
8एकरसेति, हालाकि मेंह मसीह के सेवक के रूप म, हिम्मत के संग तोला हुकूम दे सकत हंव कि तोला का करना चाही, 9पर मया के कारन, मेंह तोर ले बिनती करत हंव। में पौलुस, एक सियान मनखे अंव अऊ अब मसीह यीसू खातिर एक कैदी घलो अंव – 10मेंह तोर ले, मोर बेटा उनेसिमुस बर बिनती करत हंव, जऊन ह जेल म रहे के बखत, मोर सुनाय सुघर संदेस ऊपर बिसवास करिस अऊ मोर बेटा सहीं हो गीस। 11ओह पहिली तोर कुछू काम के नइं रिहिस, पर अब ओह तोर अऊ मोर दूनों बर बड़े काम के हो गे हवय।
12मेंह ओला, जऊन ह मोर हिरदय के एक टुकड़ा सहीं अय, तोर करा वापिस पठोवत हंव। 13मेंह ओला मोर संग रखे ला चाहत रहेंव, ताकि ओह तोर बदले म मोर मदद कर सकय, जब मेंह इहां सुघर संदेस के परचार करे के कारन जेल म हवंव। 14पर मेंह बिगर तोर सहमती के कुछू नइं करे चाहेंव, ताकि जऊन भलई तेंह करथस, ओह कोनो दबाव ले नइं, पर तोर खुद के ईछा ले होवय। 15उनेसिमुस ह थोरकन समय बर तोर ले अलग होय रिहिस, एकर कारन सायद ए हो सकथे कि ओह तोर संग हमेसा रहय। 16पर अब एक गुलाम के रूप म नइं, पर एक गुलाम ले घलो बड़के एक मयारू भाई के रूप म रहय। ओह मोर बहुंत मयारू ए, पर एक मनखे के रूप म अऊ संगे-संग परभू म एक भाई के रूप म, ओह तोर अऊ मयारू ए।
17एकरसेति, यदि तेंह मोला अपन सहभागी समझथस, त ओला अइसने गरहन कर, जइसने तेंह मोला गरहन करबे। 18कहूं ओह तोर कुछू नुकसान करे हवय या ओह तोर कुछू उधार लगथे, त ओला मोर नांव म लिख ले। 19में पौलुस ह अपन हांथ ले, ए लिखत हवंव कि मेंह तोला ओकर चुकता कर दूहूं, पर ए कहे के जरूरत नइं ए कि मोर जऊन कर्जा तोर ऊपर हवय, ओ कर्जा तेंह खुद अस। 20हे भाई, मेंह चाहत हंव कि परभू खातिर, तेंह मोर ऊपर ए भलई कर; मसीह म मोर हिरदय ला ताजा कर दे। 21मेंह पूरा भरोसा करके लिखत हंव कि तेंह मोर बात ला मानबे, अऊ मेंह जानत हंव कि जऊन कुछू भी मेंह तोला करे बर कहत हंव, तेंह ओकर ले घलो जादा करबे।
22अऊ हां, एक बात अऊ हवय: मोर ठहरे बर एक कमरा तियार रख, काबरकि मोला आसा हवय कि तुम्हर पराथना के जबाब म, परमेसर ह मोला तुम्हर करा लानही।
23इपफ्रास, जऊन ह मसीह यीसू म मोर संगी कैदी ए, तोला अपन जोहार कहथे। 24अऊ वइसने मोर सहकरमी मरकुस, अरिसतर्खुस, देमास अऊ लूका घलो तोला अपन जोहार कहथें।
25परभू यीसू मसीह के अनुग्रह तुम्हर संग रहय।


text:
तीजा तिहार : मायके म सुख-समृद्धि खातिर महादेव के उपासना के महापरब
छत्तीसगढ़ म तीजा परब (Teeja festival in Chhattisgarh) -
छत्तीसगढ़ म तीजा परब ल भादो के अंजोरी पाख के तीज के मनाये जाथे। बेटी-माई मनला ससुराल ले तीजा लाने खातिर मायके ले भाई, भतीजा, पिता उक मन जाथे। नवा मनला तीजा खातिर हरेली (Hareli Festival) के बाद लिवाये ल जाथे अऊ आन मनला राखी (Rakshabandhan) या पोरा के बाद लिवाये के परंपरा लोक म प्रचलित हावय।
तीजा परब छत्तीसगढ़ म महिला मन मायके म आके मनाथे। भादो के दूज के रात के महिला मन मायके पक्ष के रिश्तेदार के घर ‘करू भात’ खाये ल जाथे। उपास वाली मनला करेला साग के भात खवाथे काबर के करेला (Bitter gourd Vegetable) करू होथे इही सेती येकर ‘करू भात’ नाव प्रचलन म आये होही।
तीज के महिला मन दिन ले रातभर तक उपवास रिथे। 36 घंटा के ये सबसे लंबा समय के कठिन उपास आए। तीजा ल मइके म विधवा औरत मन तको रखथे। जेकर पहिली तीजा उपास रिथे तेकर बर आन नेंग-जोग के बेवस्था करे रिथे। ये दिन महिला मन निर्जला उपास रिथे अउ रात के जागरण करत महादेव अउ माता पार्वती के पूजा अर्चना करथे।
ग्राम्य संस्कृति म महादेव-पार्वती के पूजा प्रतिकात्मक रूप ले गौरा-गौरी के रूप म होथे। सबो धार्मिक अनुष्ठान, मांगलिक आयोजन आदि म माटी के या गोबर के गौरा-गौरी बनाये जाथे। अइसने तीजा के मउका म महादेव अउ पार्वती के पूजा मंदिर आदि म नी करके महिला मन अपन-अपन घर म माटी के शिवलिंग बनाके करथे।


text:
- सुशील भोले
हमर पारा के खोरकिंजरा ल एक दिन लेखक बने के भूत धर लिस। मोला कहिथे - भाई जी, तोर नांव संग फोटू ल जम्मो कोती के पेपर - सेपर मन मा छपत देखथौं, त महूं ल अइसने कुछु - कांही करे के सउंख लागथे। बनतीस ते महूं ल अपने असन लेखक बना देतेस का ?
मैं थोरकन गुनेंव, फेर सोचेंव - आजकल चेला - उला मिलना ह बड़ा भाग के बात आय। गुरु तो कतकों मिल जथें, फोकट छाप उपदेश झड़इया, फेर चेला कहां मिलथे, जेन अपन गुरु के बात ल बने चेत लगाके सुनय, वोला धरय अउ फेर वोकरे रस्ता म रेंगय। मैं झट कहेंव - हौ - हौ, मैं तोला लेखक बना देहूं। फेर कोन किसम के लेखक बनना हे तेला तो तुंहीच ल तय करे बर लागही।
खोरकिंजरा अचरज म बूड़ के कहिस - अच्छा, लेखक घलोक कई किसम के होथे गा ? मोला तो लागत रिहीसे, जइसे नेता मन के एके प्रजाति के लबरा अउ बेईमान होथें, तइसने लेखक मन घलोक हाहा - भक भक अउ चापलूसी करइया होवत होही कहिके।
मैं वोला समझाएंव - अरे नहीं रे खोरकिंजरा, लेखक मन कई किसम के होथे। जइसे मंच मन म कूद फांद के कवि नाचा करइया, नेता मन के सभा - सम्मेलन म जा के भजन - आरती गवइया, पेपर - पतरिका वाले मन के गोड़ ल धरके चरन भाट गिरी करइय्या, गरीब - गुरबा मन के दुख पीरा ल धर के वोकर नांव म चंदाखोरी करइया। अउ ए सबले ऊंच होथे सरकारी पद - पइसा म बइठ के सरकारी सम्मान ल झोंकने वाला युगपुरुष बन जवइया।
- अच्छा, त युगपुरुष बन जवइया लेखक ह सबले ऊंच होथे गा। एकर समाज म भारी मान - सम्मान होवत होही न ?
- अरे नहीं बइहा, सरकारी मंच मन मा होथे गा। अइसन लेखक मन ला समाज म फूटे आंखी तक नइ देखे जाय।
- वाह भई, जब समाज म फूटे आंखी नइ देखे जाय त सबले ऊंच कइसे होइस ?
- अरे सरकारी नजर ले रे बइहा। समझस नहीं। जे मन अपन झोंके पइसा के आधा ल सरकारी तंत्र के खीसा म खुसेर देथें ते मन सबले ऊंच होथे गा, भले वोमन ल लिखे - पढ़े ल झन आवय।
- अच्छा त अइसने ऊंचहा बने बर महूं ल काहज हस गा।
- हहो रे भई ...। सोहलियत परथे न।
- अच्छा त मोला युगपुरुष वाला लेखक बने बर का - का करे ले लागही तेला बता ?
- हां, त चेत लगा के सुन, सबले पहिली तैं ह मोला दू डांड़ के कविता लिख के देखाबे। विषय हे - आज के नेता। एकर पाछू एक ठन किताब लिखना हे, जेला दू अलग - अलग नांव ले दू पइत छपवा के दू अलग - अलग विचारधारा के राजनीतिक मुखिया मन के हाथ ले विमोचन करवाना हे।
- अच्छा एके ठन किताब ल दू अलग - अलग नांव म लिख - छपवा के विमोचन करवाना हे।
- हहो, तभे तो पता चलही तैं कतका बड़ युगपुरुष आस तेन ह। इहां किताब के स्तर अउ वोमा लिखे जिनीस के महत्व ल नइ देखे जाय। देखे सिरिफ अतके जाथे के के पइत किताब छपीस अउ कतका बड़े - बड़े मुखिया मन के हाथ ले वोकर विमोचन होइस।
- अच्छा, त पूरा युगपुरुष के बनत ले के पइत विमोचन करवाए ले लागही ?
- तभो ले बीस - पच्चीस पइत तो लागी जही बाबू।
- एके ठन किताब के गा ?
- त कइसे करबे, बीस - पच्चीस ठन किताब लिखे सकबे तैं ह ?
- हां, लिखे तो नइ सकंव गा।
- एकरे सेती काहत हौं, एके ठन किताब ल अलग - अलग नांव म छपवा।
- फेर मैं तो एके ठन किताब ल घलोक नइ लिख सकहूं, तइसे लागथे गा।
- त का होगे नइ लिख सकबे ते। अरे जकहा, दूसर मन कतेक अकन किताब लिख लिख के बिन छपवाय मरगे हवयं, वोमा के एकाद ठन ल भिड़ा ले। ओकर घर वाला मन से दू - चार पइसा देके बिसा ले, अउ तहां ले अपन नांव म छपवा ले। बड़े आदमी मन सब अइसनेच तो करथे रे बाबू। जतका इहां मंत्री - संत्री हे, सबो झन के इहीच हाल हे। जे मन ल बने गढ़न के दसकत करे ले नइ आवय, तेनो मंत्री मन के एक ले बढ़ के एक किताब देखे ल मिलथे।
- अच्छा, मंत्री मन घलोक अइसने करथें ग ?
- त फोकट म युगपुरुष बन जथे रे ? मंत्री बने भर ले कुछु नइ होवय, लेखक बने ले लागथे लेखक। तब जा के युगपुरुष के पदवी ल पहुंचाथें।
खोरकिंजरा मोर बात ल सुनके क_ल - क_ के हांसे लागीस। अउ तहांले नाचत - नाचत अपन घर कोती रेंग दिस। दू दिन पाछू फेर वोकर संग भेंट होइस, त बताइस के लेखक फुदरु परसाद के छोड़ के मरे किताब ल वोहर अपन नांव म छपवाए खातिर बिसा डरे हे। संग म दू डांढ़ के अपन खुद के कविता घलोक लिख डारे हे। वो ह नेता ऊपर आधारित अपन कविता ल घलो सुनाइस -
जइसन - जइसन घर - दुआर, तइसन होथे नेता।
जेकर मन के घर नइ राहय तइसनो होथे नेता।।
अब बपरा खोरकिंजरा परसाद ल दू डांढ़ खुद के लिखे कविता अउ किताब छपवाय खातिर बिसा के लाने रचना के बेवस्था करे ले मैं वोला युगपुरुष वाला लेखक के पदवी दे के जुबान तो देइच डारे रेहे हौं, तेकरे सेती अपन जुबान के लाचारी म फंसे वोला युगपुरुष लेखक के पदवी दे देव, कोनो मानय ते झन मानय।
- पता - 41/ 191, डॉ. बघेल गली, संजय नगर, रायपुर [ छत्तीसगढ़ ]


text:
पितर पाख म पुरखामन पांच पसर पानी ले पाथें मुक्ति
गरुड़ पुरान म लिखाय हवय कि पीतर ल सिरिफ पांच पसर पानी देय ले घलो वोहा संतुस्ट होके अपन वंस ल चलइया ल आयु, बेटा, यस, मोक्छ, कीरति, पुस्टि बल, वैमव, पसुधन, सुख धन अउ अन्न बाढ़े के असीस देथें। पितर पाख म छत्तीसगढ़ म पितर माने के चलन हवय। पितर ल देवता बरोबर मान देय जाथे। पितर माने बर मरे मनखे के गोसाइन, बेटा, बहू अउ नाती के अधिकार होथे।
रायपुर
Published: September 12, 2022 04:40:50 pm
छत्तीसगढ़ के संगे-संग देस म सब्बो कति गनेस बिसरजन पाछू भादो महीना के दूसर पाख सुरू हो जाते जेला पीतर पाख कहे जाथे। ऐला सरधा के पाख घलो कहे जाथे। ये पाख म बड़हर, गरीब सबोमन अपन पुरखामन ल सरधा भाव ले बलाथें अउ पूजा पाठ करके वोकर निमत से भोग कराथे। मानता हे कि ये पीतर पाख म हमर सरग सिधारे पुरखामन जिंकर वंस ल हमन आगू बढ़ावत हंन वोमन धरती म आथेंं।
गरुड़ पुरान म लिखाय हवय कि पीतर ल सिरिफ पांच पसर पानी देय ले घलो वोहा संतुस्ट होके अपन वंस ल चलइया ल आयु, बेटा, यस, मोक्छ, कीरति, पुस्टि बल, वैमव, पसुधन, सुख धन अउ अन्न बाढ़े के असीस देथें। पितर पाख म छत्तीसगढ़ म पितर माने के चलन हवय। पितर ल देवता बरोबर मान देय जाथे। पितर माने बर मरे मनखे के गोसाइन, बेटा, बहू अउ नाती के अधिकार होथे। एक बाप के तीन बेटा होथे त तीनोंमन एक संग नइते अलग-अलग फेर एकेच दिन पितर मानथे।
बइसकी के दिन ले पुन्नी के दिन तक अलग अलग दिन पितरमन अपन जुन्ना घर म आथें। पितरमन ल भोग लगाय पाछू सगा सोदर, नता-गोता अउ आस-परोस के आय नेवथार ल खाय-पिये बर देथें। सबोझन ल खवाय-पियाय पाछू पितरमन ल बिदा करथें।
पीतर खेदा के दिन संझा बेर बूढ़े के बेरा पीतरमन के पूजा-पाठ के हूम-धूप अउ मोहाटी के फूल पतरा ल तरिया म ठंडा करे जाथे। हमर सास्त्र म पितर पानी देवई के महत्व ल बताय हवय। अपन वंस चलइया के पांच पसर पानी पाय ले पितरमन ल तिरिप्ति मिलथे अउ वोमन सांति पाथें। पांच पसर पानी ह उंकर जनम से मरन तक के नान्हे बड़े पाप ल कमती करथे। ऐकरे सेती पितरमन पांच पसर पानी के आसा म पितर पाख म आथें। जउन वोकर वंसज ह मानथे गउनथे वोला असीस देके जाथें अउ जउन नइ माने-गुने वोला सरापा घलो देथें। जउन वंसज ह गरीब के सेवा म धरम काम म लगे रहिथे वोमन ल देख के अबड़ खुस होथें अउ असीस देथें।
पितर पाख म कउंवामन के महत्तम
चालीस-पचास बछर पाछू के बात आय। ममा गांव जावंव त पितर पाख म ममा दाई ह बरा-सोहारी बनाय अउ तरोई के पाना म वोला रख के मोहाटी म मड़ा देवय। तहान ले जोर-जोर से काहय- ‘कउंवा आबे हमर मोहाटी, कउंवा आबे हमर मोहाटी।’ ममा दाई के कहत देर नइ लागय अउ कांव-कांव करत अब्बड़ अकन कउंवा आवय अउ बरा-सोहरी ल चोच म दबा के उड़ा जावय। तब ममा दाई काहय - ‘कउंवामन खाथे, तेला पुरखामन पाथे।’
नानपन के ये बात ह अब सपना कस लागथे। काबर कि, अब पितर पाख म कउंवा नइ दिखय। सहर के दसा अउ खराब हे। सहरियामन ह पितर पाख म कउंवामन ल अइसे खोजथें जानो-मानो नागमनि ल खोजथे।
जीयत ले जउन दाई-ददा ल मनखे फूटे आंखी देखन नइ भावय, उही सियानमन के मरनी के बाद पितर पाख म उनला सुमीरत जल-तरपन अउ बरा-सोहारी खवाय के ढोंग करथें। अपन सुवारत म बूड़े मनखे पितर पाख म कउंवा के पाछू -पाछू दउड़थे। मनखे के अइसन दोहरा चरितर ल कउंवामन तको समझ गे हावंय। तेकरे सेती मनखे के तीर म वोमन नइ ओधंय।
मनखे के अइसन दोहरा चरितर ले बने तो कउंवा के चरितर ल केहे गे हे। ‘मनखे जात तन ले तो बगुला भगत कस उज्जर-उज्जर दिखथे, फेर, मन वोकर करिया होथे। फेर, कउंवा ह तन अउ मन दूनों ले करिया होथे।’ साधु बन के भगत के पीठ म छुरी घोंपने वाला मनखे ले अच्छा कउंवा के चरितर आय। इही पाय के सियानमन कहे हावय - ‘तन उज्जर मन करिया ये बगुला के टेक, ऐकर ले तो कउंवा भला जउन भीतर-बाहिर एक।’
पितर पाख म पुरखामन पांच पसर पानी ले पाथें मुक्ति
पत्रिका डेली न्यूज़लेटर
अपने इनबॉक्स में दिन की सबसे महत्वपूर्ण समाचार / पोस्ट प्राप्त करें
अगली खबर


text:
जड़कल्ला के मझंनिया जब खेत के सब्बो बूता सिरा जाथे अऊ घर के जवान लइका मन अपन अपन नऊकरी करे चले जाथें तऊन बखत हरियाणा के सोनीपत जिला के हरसाना कलां गांव के मरद मन गुड़ी (गाँव के चौराहा) मं बइठे तास धन छईंय्या मं सुस्तावत मिलथें.
माइलोगन मं ऊहां कभू नई दिखंय.
इहां के बासिंदा विजय मंडल ह सवाल करे जइसने कहिथे, “माईलोगन मन इहाँ काबर आहीं? वो मन ला अपन बूता ले कभू फुरसत नई मिलय. वो मन का करहीं ये बड़े मइनखे के संग बइठके ?”
दिल्ली ले मुस्किल ले 12 कोस दूरिहा देश के राजधानी इलाका मं अवेइय्या 5,000 के अबादी वाले ये गाँव मं कुछू बरस पहिली ये गाँव के माईलोगन मन भारी परदा करत रहिन.
मंडल कहिथें, “माईलोगन मन त गुड़ी डहर झांकय घलो नई रहिन.” गाँव के मंझा बने ये गुड़ी मं बइठका होवत रहिथे, इहां लड़ई-झगरा निपटारा सेती पंचइत बइठथे. हरसाना कलां के पूर्व सरपंच सतीश कुमार कहिथें, “पहिली के माईलोगन मन संस्कारी रहिन.”
मंडल थोकन मुचमुचावत कहिथें, “वो मन के भीतरी कुछु लाज-सरम घलो रहिस. फेर कऊनो ला कुछु बूता ले गुड़ी डहर जाय ला परत रहय त घूंघट कर लेवत रहिन.”
36 बछर के सायरा बर ये सब्बो कऊनो तरीका ले नवा नई ये. वो ह बीते 16 बछर ले अइसने हालत मं रहत आवत हवंय अऊ ये तरीका के फरमान ला मानत हवंय. वो ह ये सब्बो ला तबले करत हवय जब वो ह बीस बछर के उमर मं बिहाव होय के बाद ले दिल्ली के तीर अपन गाँव ‘माजरा डबास’ ले इहाँ आय रहिस. मरद मन ला छोर वो मन ला सिरिफ वो मन के पहिली नांव ले बलाय जाथे.
सायरा कहिथें, “गर मोर बिहाव ले पहिली अपन घरवाला ले भेंट होय रतिस त मंय कभू ये बिहाव बर राजी नई होय रथें. ये गाँव मं कतई नई आतेंव.” सायरा जऊन बखत ये सब्बो ला बतावत रहिस ओकर माहिर हाथ सिलाई मसीन मं चलत रहय, जिहां वो ह बैंगनी रंग के कपड़ा ऊपर काम करत रहय. (ये कहिनी मं ओकर नांव अऊ परिवार के सब्बो मन के नांव बदल देय गे हवय.)
सायरा बताथें, “ये गाँव मं गर कऊनो माईलोगन ह बेझिझक गोठियाथे त मरद मन वोला अइसने करे नई देवंय. वो मन कहहिं, तोला अपन तरफ ले बोले के काय जरूरत हे जब तोर घरवाला ये कर सकथे? मोर घरवाला घलो येईच मानथे के माईलोगन मन ला घर के भीतरेच मं रहे ला चाही. गर मंय कपड़ा सिलई के जरूरी समान बिसोय ला घलो बहिर जाय के सोचथों त वो ह कहहि के बने होही के तंय घरेच मं रह.”
ओकर 44 बछर के घरवाला समीर खान तीर के दिल्ली मं नरेला के एक ठन करखाना मं बूता करथे जिहां वो ह प्लास्टिक के सांचा बनाथे. वो ह अक्सर सायरा ले कहिथे के वो ये नई समझे के मरद मन माईलोगन ला कइसने देखथें. सायरा बताथें, “वो ह कहिथें के फेर तंय घर मं रहिबे त बने रहिबे, बहिर त भेड़िया बइठे हवंय.”
तेकरे सेती सायरा ये भेड़िया मन ले दुरिहा अपन घरेच मं रहिथे. हरियाणा के 64.5 फीसदी देहात के माईलोगन मन के जइसने ( राष्ट्रीय परिवार स्वास्थ्य सर्वेक्षण-4, 2015-16),जेन मं ला अकेल्ला बजार, अस्पताल धन गाँव के बहिर कहूं जाय के इजाजत नई ये. वो ह रोजके मझंनिया झरोखा के तीर रखाय सिलाई मसीन मं कपड़ा सिलथे. इहाँ भरपूर उजेला हवय जेकर जरूरत वोला परथे काबर के दिन मं ये बखत अक्सर बिजली नई रहय. मझंनिया ये काम करे ले वोला महिना के 5,000 रुपिया कमई हो जाथे, जेकर ले वोला थोकन तस्सली मिलथे अऊ येकर ले अपन दू झिन बेटा 16 बछर के सुहेल खान अऊ 14 बछर के सनी अली सेती कुछु जिनिस बिसोय मं सहूलियत हो जाथे फेर वो ह सायदेच कभू अपन सेती बिसोय होही.
सनी के जन्म के कुछेक महिना बीते सायरा ह नसबंदी करवाय के कोसिस करे रहिस. ओकर घरवाला समीर ला वो बखत ओकर इरादा के पता नई रहिस.
सोनीपत ज़िला मं 15 ले 49 बछर के उमर वाले बिहाय माईलोगन मन मं गर्भनिरोधक अपनाय के दर (सीपीआर) 78 फीसदी हवय (एनएफ़एचएस-4) – जऊन ह हरियाणा के 64 प्रतिशत के कुल दर ले जियादा हवय.
अपन बेटा के जनम के बाद सुरु के कुछेक महिना मं सायरा हा दू पईंत नसबंदी करवाय के कोसिस करे रहिस. पहिली बेर मायका मं अपन घर के तीर के सरकारी अस्पताल मं, जिहां के डाक्टर ह कहे रहिस के वो बिहाये जइसने नई दिखय. दूसर बेर उहिच अस्पताल मं अपन बेटा ला ये साबित करे सेती लेगे रहिस के वो ह बिहाये हवय. सायरा बताथें, “डाक्टर ह मोला कहे रहिस के मंय अइसने फइसला लेय ला बहुते नानचिक हवंव.”
फेर वो ह तीसर बेर अइसे करे मं सफल होगे जब वो ह दिल्ली के रोहिणी मं अपन दाई–ददा के संग रहत ऊहां के एक ठन निजी अस्पताल मं नसबंदी करवाइस.
सायरा बताथें, “ये बखत मंय अपन घरवाला ले झूठ बोलेंय, मंय अपन बेटा ला संग ले गेंय अऊ डाक्टर ले कहेंय के मोर घरवाला दरूहा आय.” ये बात ला सुरता करत वो ह हांसे ला धरथे, फेर वोला बने करके सुरता हवय के नसबंदी कराय सेती वो ह काबर अतक अकबकाय रहिस. वो ह कहिथें, “घर के माहौल खराब रहिस, भारी दबा के राखे अऊ सब्बो बखत मिहनत. मोला ये बात पक्का ढंग ले पता रहिस - मोला अऊ लइका नई चाही.”
सायरा ला वो दिन बने करके सुरता हवय जब वो ह अपन नसबंदी कराय रहिस. वो ह कहिथें, “तऊन दिन पानी बरसत रहय, मंय वार्ड के कांच के दीवार के बहिर ठाढ़े अपन दाई के कोरा मं अपन नान कन बेटा ला रोवत देख सकत रहंय. जऊन दीगर महतारी मन के आपरेसन होय रहिस, वो मन अभू तक ले सुतत रहिन [एनेस्थीसिया सेती] मोर ऊपर येकर असर जल्दे खतम होगे. मोला अपन लइका ला पियाय के संसो लगे रहय. मंय भारी घबरा गेय रहेंय.”
जब समीर ला ये बात के पता चलिस, त वो ह कतको महिना तक ले ओकर ले नई गोठियाइस. वो ह नाराज रहिस के वो ह ओकर ले बिना पूछे ये फइसला करिस. वो ह चाहत रहिस के सायरा कॉपर-टी जइसने गर्भनिरोधक (आईयूडी) लगवा लेय, जऊन ला निकारे घलो जा सकत हवय. फेर सायरा अऊ लइका जन्म देय बर बिल्कुले घलो तियार नई रहिन.
वो अपन बीते दिन मन ला सुरता करथें, जब वो ह सिरिफ 24 बछर के उमर मं भारी उलझन ले जकरे रहिस अऊ मुस्किल ले 10 वीं पास करे रहिस. अऊ ये नान कं जिनगी मं गर्भनिरोधक के बारे मं ओतके कुछु नई जानत रहिस. वो ह कहिथें, “हमर करा खेत अऊ भैंसी हवंय. मोला अकेल्ला वो सब्बो के धियान रखे ला परत रहिस अऊ घर के काम ला घलो निपटाय ला परय. गर आईयूडी लगवाय रहे ले मोला कुछु हो गेय रतिस त?”
सायरा के दाई अनपढ़ रहिन. ओकर ददा पढ़े-लिखे रहिस फेर वो ह घलो सायरा के पढ़ई-लिखई ऊपर ओतके जोर नहीं दीस. सुई ले अपन नजर हटावत ऊपर देखत वो ह कहिथे, “माईलोगन मन मवेसी मन ले थोकन घलो बढ़के नई होवंय. हमर भैंसी जइसने हमर दिमाग घलो अब ठप पर गे हवय.”
वो ह कहत जाथे, “हरियाणा के मरद के आगू ककरो नहीं चलय,वो जऊन घलो कहय वोला हर हाल मं करे ला परही. गर कहे के ये चीज रांधना हे त उहिच रांधे जाही – खाना, कपड़ा, बहिर जाय, सब्बो कुछु ओकरे कहे के मुताबिक करे ला परथे.” पता नई कइसने सायरा ह गोठियावत कतक बेर अपन घरवाला ला छोर के अपन ददा के बेरे मं बताय ला सुरु कर दीस.
33 बछर के सना खान (जेकर नांव, अऊ ओकर परिवार के सब्बो मन के नांव ये कहिनी मं बदल दे गे हवय) जऊन ह ओकर दूर के रिस्तेदार आय अऊ ओकर बगल मं रहिथे, ले ये आस करे सकत हवव के ओकर अनुभव कुछु दूसर होही. बीएड के डिग्री लेय के बाद वो ह टीचर बने ला चाहत रहिस अऊ प्राथमिक शाला मं पढ़ाय ला चाहत रहिस, फेर जब कभू घर के बहिर जाय के काम करे के बात करय त ओकर 36 बछर के घरवाला रुस्तम अली, जऊन ह एक ठन एकाउंटिंग फ़र्म मं कार्यालय सहायक आय, ताना मारे ला सुरु कर देथे: “तंय जरूर बहिर जाके काम कर, घर मं मेंइच बईठ जाथों. तंयेच कमाय ला बहिर जा अऊ अकेल्ला ये घर ला चला.”
सना ह तब ले अइसने बात करे ला बंद कर दीस. अपन रंधनी खोली के बहिर ठाढ़े कहत रहय, “येकर ले का फायदा? फिर ले बकबक सुरु हो जाही. ये ह अइसने देश आय जिहां मरद मन के नंबर पहिली आथे. येकरे सेती माइलोगन करा समझौता करे ला छोर कोई चारा नई ये, काबर वो ह अइसने नई करहीं त ये तरीका के ताना झगरा चलत रही.”
सायरा ह जइसने मझंनिया कपड़ा सिलथे, तइसने सना घलो प्राथमिक इस्कूल के लइका मन ला अपन घर मं ट्यूशन पढ़ाथे. वो ह येकर ले हर महिना 5,000 रुपिया तक ले कमा लेथे, जऊन ह ओकर घरवाला के आधा आय. वो ह येकर जियादा हिस्सा अपन लइका मन के ऊपर खरच कर देथे. फेर हरियाणा के 54 फीसदी माईलोगन मन जइसने ओकर तीर अपन कऊनो बैंक खाता नई हवय.
सना हमेसा ले दू लइका जन्माय ला चाहत रहिस अऊ वो ह बढ़िया करके आईयूडी जइसने गर्भनिरोधक तरीका अपना के वो ह दू लइका के मंझा मं जनम के अंतर राख सकत हवय. ओकर अऊ रुस्तम अली के तीन झिन लइका हवंय – दू झिन नोनी अऊ एक झिन बाबू.
2010 मं अपन पहिली बेटी आसिया के जनम के बाद सना ह सोनीपत के एक ठन निजी अस्पताल मं आईयूडी लगवाय गे रहिस. बनेच बछर तक ले वो ह ये सोचत रहय के ये ह मल्टी-लोड आईयूडी होही, वो ह अइसने कुछु चाहत रहय फेर कॉपर-टी जइसने नई, कुछु संका सेती वोला ये मं आपत्ति रहिस जइसने के गाँव के कतको दिगर माईलोगन के संग घलो रहिस.
हरसाना कलां गांव के उप-चिकित्सा केंद्र के सहायक नर्स (एएनएम) निशा फोगाट बताथें, “कॉपर-टी जियादा दिन तक ले काम करथे अऊ करीबन 10 बछर तक ले गरभ होय नई देय. फेर मल्टी-लोड आईयूडी तीन ले पांच बछर तक ले काम करथे. गाँव के बनेच अकन माईलोगन मन मल्टी-लोड अपनाथें येकरे सेती ये ह वो मन के पहिली पसंद बने हवंय. कॉपर-टी के बारे मं माईलोगन मन के संका मन ला सुनके अइसने लागथे के वो मन एक दूसर ले जऊन ला सुने रथें, तइसने संका ओकरे सेती होय हवय. गर गर्भनिरोधक ले कऊनो माईलोगन ला कऊनो दिक्कत होथे त दीगर माईलोगन मन घलो वो ला अपनाय ले हिचकथें.”
2006 ले हरसाना कलां मं आशा वर्कर के काम करत सुनीता देवी कहिथें, “ माइलोगन मन ला ये समझे के जरूरत हवय के कॉपर-टी लगवाय के बाद वो मन ला भारी वजन नई उठाना चाही अऊ हफ्ता भर तक ले सुस्ताय ला चाही काबर ये उपकरन ला बने करके फिट होय मं समे लागथे. फेर वो मन अइसने नई करेंय धन नई करे सकंय. येकर ले अकबकासी लग सकथे अऊ अक्सर सिकायत करहीं, ‘मोर करेजा तक ले चढ़गे हवय’.”
सना ला कॉपर-टी लगवाय गे रहिस अऊ ये बात के पता वोला तऊन बखत लगिस जब वो ह आईयूडी ला निकरवाय ला गे रहिस. वो ह बताथें, “मोला झूठ कहे गे रहिस, मोर घरवाला अऊ निजी अस्पताल के डाक्टर, दूनो डहर ले. वो [रुस्तम अली] ह अतक बछर तक ले जानत रहिस के मोला कॉपर-टी लगे हवय, न कि मल्टी-लोड आईयूडी फेर वोहा मोला सच बात नई बताईस, जब मोला पता चलिस त ओकर ले मोर झगरा घलो होइस.”
हमन जब ओकर ले पूछथन के जब वोला कुछु दिक्कत नई होइस त ये बात के का मतलब हवय, त वो ह जुवाब देवत कहिथे, “वो मन मोर ले झूठ कहिन. ये दाम मं वो मन मोर भीतर कुछु घलो डाले सकत रहिन अऊ ओकर बारे मं झूठ बोले सकथें. वो हा (रुस्तम अली) मोला बताइस के डॉक्टर ह वोला भरम मं रखे ला कहे रहिस काबर माईलोगन मन कॉपर-टी के अकार ले डेराथें.”
आईयूडी निकारे जाय के बाद सना ह 2014 मं अपन दूसर बेटी अक्षि ला जनम दीस. तब वोला ये बात के आस रहिस के एकर बाद परिवार अऊ नई बढ़य. फेर परिवार वाला मं के दुवाब तक तक ले बने रहिस जब तक ले 2017 मं ओकर एक ठन बेटा के जनम नई हो गीस. वो ह कहिथे, “वो बेटा ला अपन जइदाद समझथें, बेटी मन के सेती वो मन अइसने बिल्कुले नई सोचेंव.”
देश के हरियाणा मं बाल लिंगानुपात (0-6 बछर के आयुवर्ग मं) सबले कमती हवय. जिहां हजार टूरा मन के ऊपर टुरी मन के संख्या 834 हवय (जनगणना 2011). सोनीपत जिला के मामला मं ये आंकड़ा अऊ घलो कमती हवय, जिहां हजार पाछू टुरी मन के संख्या 798 हवय. टूरा मन ला मान देय सेती इहाँ टुरी मन के अनादर घलो होवत रहिथे. ये सबूत के घलो अब्बड़ अकन दस्तावेज़ीकरन करे गे हवय के परिवार नियोजन के फइसला मज़बूत पितृसत्तात्मक बेवस्था मं मरद धन दूर के परिवार के लोगन मन के डहर ले प्रभावित होथे. एनएफ़एचएस-4 के आंकड़ा मन ले पता चलथे के हरियाणा मं सिरिफ 70 फीसदी माईलोगन मन अपन सेहत ले जुरे फइसला मं अपन राय दे सकथें, फेर दूसर डहर 93 फीसदी मरद मन खुद के सेहत ले जुरे फइसला खुदेच लेथें.
कांता शर्मा (जेकर नांव, अऊ ओकर परिवार के सब्बो मन के नांव ये कहिनी मं बदल दे गेय हवय) सायरा अऊ सना के जइसने उहिच इलाका मं रहिथें. ओकर परिवार के पांच झिन मं - ओकर 44 बछर के घरवाला सुरेश शर्मा अऊ चार लइका. दू झिन बेटी, आशु अऊ गुंजन के जनम बिहाव के पहिली के दू बछर मं होय रहिस. येकर बाद ये जोड़ा ह तय करे रहिस के अपन दूसर बेटी के जनम के बाद कांता ह नसबंदी करा लिही, फेर ओकर ससुराल वाला मन वो मन के ये फइसला ले सहमत नई रहिन.
39 बछर के कांता तऊन ट्रॉफी डहर देखत, जऊन ला ओकर बेटी मन कतको बछर ले बढ़िया पढ़ई सेती जीते रहिन, कहिथें, "दादी ला पोता चाही, वो पोता के चाह मं हमर चार लइका होगे. गर डोकरा सियान मन के अइसने इच्छा हवय त वइसनेच करे जाही. मोर घरवाला परिवार मं सबले बड़े हवंय. हमन परिवार के फइसला के अनादर नई करे सकत रहेन.”
गाँव मं जब कऊनो नवा बहुरिया आथे त सुनीता देवी जइसने आसा कार्यकर्ता येकर रिकॉर्ड रखथे फेर अक्सर वो मन ले गोठियाय बर साल के आखिर मं जाथे. सुनीता बताथें, इहाँ के जियादा करके जवान बहुरिया बिहाव के पहिली बछर मं गरभ ले हो जाथें. लइका के जनम के बाद हमन ओकर घर जाथन ओकर सास के आगू मं परिवार नियोजन के तरीका मन ला लेके गोठ-बात करथन. बाद मं जब ओकर परिवार कऊनो फइसला करथें त वो मन हमन ला खबर कर देथें.
सुनीता कहिथें, “नई त ओकर सास हमन ले नाराज हो जाही अऊ हमन ले कहहि, हमर बहुरिया ला का पट्टी पढ़ा के चले गे हवव!”
जब तीसर लइका घलो नोनी होइस त कांता ह गर्भनिरोधक गोली खाय ला सुरु कर दीस जऊन ला ओकर घरवाला लेके आवत रहिस. येकर बारे मं ओकर सास-ससुर ला पता नई रहिस. गोली खाय ला छोरे महीनों बाद कांता फिर ले गरभ ले होगे त ये बखत बाबू होइस. फेर दुख के बात ये रहिस के बेचारी दादी अपन पोता ला देखे नई सकिस. कांता के सास ह 2006 मं अपन परान छोर दे रहिस. ओकर बछर भर बाद कांता ह अपन बेटा राहुल ला जनम देय रहिस.
तब ले कांता अपन परिवार के सबले सियान महतारी आय. वो ह घलो आईयूडी लगवाय के फइसला करे हवय. ओकर नोनी मन पढ़त हवंय. सबले बड़े बेटी नर्सिंग मं बीएससी करत हवय. कांता अभी ओकर बिहाव करे ला सोचत नई ये.
कांता कहिथें, “वो मन ला पढ़ई-लिखई करके अपन जिनगी बनाना चाही. हमर बेटी मन जऊन करे ला चाहत हवंय गर हमन वो मं हमन मदद नई करबो त हमन ये आस कइसे कर सकथन के ओकर घरवाला अऊ सास-ससुर पढ़ई मं ओकर मदद करहीं? हमर जमाना अलगे रहिस. वो अब नंदा गे.”
अपन होवेइय्या बहुरिया बर तोर का राय हवय, ये सवाल के जुवाब मं कांता कहिथें, “बिल्कुल ऊही. ये वोला तय करे ला होही के वो ह का करे ला चाहत हवय, कइसने गर्भनिरोधक अपनाय ला चाहत हवय. हमर बखत अलगे रहिस, वो अब नंदा गे.”
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट ' पापुलेशन फ़ाउंडेशन ऑफ़ इंडिया ' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय.
ये लेख ला फिर ले प्रकाशित करे ला चाहत हवव? त किरिपा करके [email protected] मं एक cc के संग [email protected] ला लिखव
अनुवाद: निर्मल कुमार साहू


text:
महाराजा प्रवीरचंद्र भंजदेव सम्मान के खातिर आवेदन 10 अक्टूबर तक
अंजोर.रायपुर। राज्य शासन डहर ले तीरंदाजी के क्षेत्र म उत्कृष्ट प्रदर्शन करे वाला खिलाड़ी ल राज्य स्थापना के दिन एक नवंबर के महाराजा प्रवीरचंद्र भंजदेव सम्मान ले सम्मानित करिन जाही। पुरस्कार के रूप म ओला एक लाख रूपिया नगद, अलंकरण फलक अउ प्रशस्ति पाती दे जाही। संचालनालय खेल अउ युवा कल्याण विभाग डहर ले सर्वोच्च खिलाड़ी ले महाराजा प्रवीरचंद्र भंजदेव सम्मान 2022-23 के खातिर अनुशंसा आमंत्रित करे गे हावय। अनुशंसा जमा करे के अंतिम तिथि 10 अक्टूबर 2022 करार हावय। इच्छुक खिलाड़ी अपन आवेदन खेल अउ युवा कल्याण, सरदार वल्लभ भाई पटेल अंतर्राष्ट्रीय हॉकी स्टेडियम, जी.ई. रोड, रायपुर अथवा खेल अउ युवा कल्याण के जिला कार्यालय म करार तिथि म कार्यालयीन दिन अउ समय म प्रस्तुत कर सकत हावयं।


text:
मंजीत कौर अपन दूनो हाथ ले मवेशी कोठा के माटी अऊ ईंटा के फर्रस ले भैंस के गोबर निकालथे. 48 बछर के अपन कुल्हा के भार मं बइठे, वो ह लुदलुदहा गोबर ला रपोटत, एक ठन घमेला मं रखथे, फेर वोला अपन मुड़ मं बोह लेथे. अपन मुड़ी ऊपर वजन ला धियान देके सोझ करत, वो ह घर के लकरी के फाटक ले करीबन 50 मीटर दूरिहा घुरुवा तक ले जाथे. घुरुवा मं ओकर छाती जतक ऊँचा गोबर ढेरी लगे हवय, जऊन ह ओकर महिनो महिना के मिहनत के सबूत आय.
अप्रेल के चिलचिलावत मझंनिया. आधा घंटा मं मंजीत आठ बेर घुरुवा तक आथे-जाथे. आखिर मं वो अपन हाथ ले घमेला ला पानी ले धोथे. दिन के बूता निपटा के घर जाय के पहिली वो ह, वो अपन लइका के पोता सेती भेंइसी ले गोरस दूह के स्टील के डब्बा मं आधा लीटर भरथे.
ये ह छटवां घर रहिस जिहा वो ह बिहनिया 7 बजे ले काम करे सुरु करे रहिस. सब्बो घर जाट सिख मन के आंय, जऊन ह पंजाब के तरन तारन जिला के ओकर गांव हवेलियां के दबंग ज़मींदार मन के आय.
वो ह कहिथे, "मजबूरी हवय," ये ह लचारी आय जऊन ह वोला कमाय-खाय सेती मवेसी कोठा ला साफ करे ला परथे. वो नई जानय के वो ह दिन भर मं अपन सिर मं राख के कतक गोबर फेंकथे, फेर वो ह कहिथे, ““बड्डा सिर दुखदा है, भार चुकदे चुकदे [मुड़ी मं धरे गोबर फेंके ले मोर मुड़ी भारी पिराथे].”
ओकर घर जाय के रद्दा मं, सोन कस पिंयर गहूँ के खेत अकास तक ले बगरे हवय. अप्रैल मं बैसाखी तिहार के ठीक पहिले, जऊन ह पंजाब मं फसल लुये के मौसम के शुरू होय के प्रतीक आय, वो ला जल्देच लुये जाही. गंडीविंड ब्लॉक के हवेलियां के जाट सिख मन करा बनेच खेत हवय जऊन मं चऊर अऊ गहूँ कमाय जाथे.
फेर, मंजीत सेती मझंनिया के खाय ह रहिस जुड़ाय रोटी अऊ चाहा, ओकर बाद घंटा भर सुस्ताय के. वो ला पियास लगत रहय. मंजीत अपन ऊँच जात के मालिक के बारे मं कहिथे, “वो मन ये घाम मं घलो पानी नई देंय,”
मंजीत मजहबी सिख के दलित समाज ले हवय.करीबन 20 बछर पहिली, वो अऊ ओकर परिवार ह ईसाई धरम मानत रहिस. हिंदुस्तान टाइम्स मं 2019 के एक ठन रिपोर्ट के मुताबिक, हवेलियां के करीबन एक तिहाई अबादी मं अनुसूचित जाति अऊ पिछड़े बरग के समाज सामिल हवंय जऊन मन खेत मं बूता धन रोजी मजूरी करके गुजारा करथें. बाकी सब्बो जाट सिख आंय. रिपोर्ट मं कहे गे हवय के जाट सिख मन के करीबन 150 एकड़ जमीन सरहद ले लगे बाड़ा के मंझा मं हवय जऊन ह पाकिस्तान के सरहद ले सिरिफ 200 मीटर दुरिहा हवय.
हवेलियां मं दलित माइलोगन मन गोबर संकेलथे धन मवेशी कोठा ला साफ करथें धन जाट सिख के घर मं घर के बूता करथें.
मंजीत कहिथे, “गरीबां दा सरकार नही सोचदी तां ही ते गुहा चुकदे हाँ असीं [सरकार ह गरीब लोगन के नई सुनय, नई त गोबर संकेले अऊ साफ करे ला परतिस.]
तोला मजूरी मं काय मिलथे?
मंजीत कहिथे, “हरेक गाय धन भैंस सेती हमन ला एक मन [धन मांड, करीबन 37 किलो] गहूँ धन चऊर, सीजन जान के, हरेक छे महिना बाद मिलथे.”
मंजीत सात घर मं बूता करथे, ओकर तीर कुल मिलाके 50 डांगर [मवेशी]. एक घर मं 15, दूसर मं सात, तीसर करा पांच अऊ चऊथा मेर छे...” मंजीत गिने ला सुरु करथे.
वो ह कहिथे के 15 मवेशी वाला ला छोर बाकी सब्बो गहूँ धन चऊर के सही मेहनताना देथें. वो ह 15 मवेसी के सिरिफ 10 मन [370 किलो] देथे.” वो ह कहिथे, “मंय ओकर बूता करे ला छोड़े के सोचत हवंव.”
जेकर घर मं सात भैंइस हवंय, ओकर ले मंजीत ह 4,000 रुपिया उधार लेय रहिस. अपन नवा जन्मे पोता सेती कपड़ा बिसोय अऊ घर के खरचा बर. छे महिना के बूता सिरोय के बाद, मई मं, वोला येकर बदला मं गहूँ देय गेय रहिस, जऊन मं ओकर उधार ह गहूँ के किलो पाछू दाम ले करे गेय रहिस.
वोकर मजूरी सात मवेशी के सात मन , करीबन 260 किलो होथे.
भारतीय खाद्य निगम के मुताबिक, ये बछर एक कुंटल (100 किलो) गहूँ के न्यूनतम समर्थन मूल्य 2,015 रुपिया, ओकर 260 किलो के दाम 5,420 रुपिया. अपन करजा चुकाय के बाद मंजीत करा बांचहि 1,240 रुपिया के गहूँ.
वो ह कहिथे, वोला बियाज घलो नगदी चुकता करे लगथे. “सैकड़ा पाछू [करजा के] महिना के 5 रुपिया’. मतलब बछर के 60 फीसदी बियाज.
मंझा अप्रैल महिना वो ह 700 रुपिया बियाज भरे रहिस.
मंजीत के परिवार मं सात झिन हवंय- 50 बछर के खेत मजूर ओकर घरवाला, 24 साल के खेत मजूर बेटा, बहूरिया, दू पोता-पोत, 22 अऊ 17 बछर के दू बिन बिहाये नोनी. दूनो नोनी जाट सिख मन के घर के बूता करथें. हरेक महिना के 500 रुपिया कमाथें.
मंजीत ह अपन एक झिन दूर मालिक ले 2,500 रुपिया अलग लेय हवय. ये पइसा वोला बिन बियाज के मिले हवय. वो ह बताथे के घर के रासन बिसोय, दवई-पानी के खरचा, रिश्तेदारी मं बिहाव अऊ दूसर मऊका मं होवेइय्या छोठ-मोठ खरचा सेती, ये मं के तीर ले करजा लेय ह जरूरी हो जाथे. वो ला मवेशी बिसोय अऊ दीगर खरचा सेती माईलोगन मन के मदद करेइय्या लघु बचत समूह मन के महिना के क़िस्त भरे ला घलो पइसा के जरूरत परथे.
मार्च 2020 मं जारी एक अध्ययन ‘दलित वीमेन लेबरर्स इन रूरल पंजाब: इनसाइट फैक्ट्स’ मं,पंजाबी विश्वविद्यालय, पटियाला मं अर्थशास्त्र के (पूर्व) प्रोफेसर डॉ. ज्ञान सिंह कहिथें के ओकर टीम ला सर्वेक्षण मं पता लगिस के देहात पंजाब मं 96.3 फीसदी दलित माई मजूर के घर औसत 54,300 रूपिया के करजा मं बुड़े रहिन. कुल करजा के 80.40 फीसदी हिस्सा कऊनो संस्था ले नई लेय गेय रहिस.
हवेलियां के एक झिन दीगर दलित मईलोगन 49 बछर के सुखबीर कौर बताथे के जुन्ना मालिक वेयाज (ब्याज) नई लेवय, सिरिफ नवा मालिकेच बियाज लेथे.
बगल मं मंजीत के परिवार के रिस्ता के सुखबीर अपन दू खोली के घर मं रहिथे, अपन घरवाला अऊ 20 बछर के दू बेटा संग, सब्बो खेत धन रोजी मजूर आंय 300 रुपिया रोजी मं जब बूता मिलथे. सुखबीर बीते 15 बछर ले जाट सिख मन के घर मं गोबर संकेलत अऊ मवेशी कोठा साफ करत हवय.
वो ह दू घर मं बूता करथे, जिहां कुल 10 मवेशी हवंय. अऊ तीसर घर मं 500 रूपिया महिना मं घर के बूता. येकर बर वो ह घर ले बिहनिया 9 बजे के पहिली जाथे फेर लहूँटे के बेरा तय नई रहय. सुखबीर कहिथे, “कुछेक दिन मंय मझंनिया के लहूँटे सकथों, कभू कभू 3 बजे तक ले अऊ 6 बजे तक के देरी घलो हो सकथे, घर लहूंटे के बाद रांधे ला परथे अऊ बचे काम निपटा य ला परथे. अऊ सुते ला जावत रात के 10 बज जाथे.
सुखबीर के कहना आय के मंजीत ओकर ले बढ़िया हवय, काबर ओकर बहू अधिकतर घर के बूता संभाल लेथे.
मंजीत जइसने सुखबीर घलो अपन मालिक के करजा के बोझा ले लदाय हवय. करीबन पांच बछर पहिली वो ह एक मालिक ले 40,000 रूपिया करजा लेय रहिस, अपन बेटी के बिहाव सेती. छे मन (करीबन 220 किलो) गहूँ धन चऊर मेहनताना हरेक छे महिना मं कटे के बाद, ओकर करजा पटत नई ये.
बांचे रकम के गिनती हरेक छे महिना मं करे जाथे, फेर वो ह अपन परिवार के खरचा अऊ दीगर जरुरी काम सेती अऊ करजा लेवत रहिथे. सुखबीर कहिथे, “ते चलंदा ही रेहन्दा है [ये अइसने चलत रहिथे]. येकरे सेती हमन ये करजा के भंवर ले उबरे नई सकन.”
कभू-कभू जेकर ले उधार लेय रहिथे, वो ह कुछु जियादा बूता करवाथे. सुखबीर कहिथे, “हमन ओकर ले करजा ले हवन तेकरे सेती वोकर बात टारे ना नई कहे सकन. गर हमन एक दिन बूता करे नई जाय सकन त वो हमन ला ताना मारहिं, हमन ला पइसा चुकता करके घर मं बइठे ला कहि.”
वकील-कार्यकर्ता अऊ 1985 ले पंजाब मं गुलामी अऊ जात के भेदभाव ला खतम करे सेती काम करेइय्या संगठन दलित दास्तान विरोधी आंदोलन के अध्यक्ष गगनदीप के कहना आय के ये बूता मं लगे अधिकतर दलित माइलोगन मन कम पढ़े लिखे हवंय. “वो मन मिले मेहनताना के अनाज ले करजा के रकम काटे ला हिसाब नई करे सकंय. येकरे सेती करजा के जाल मं उलझे रहिथें.”
ये माइलोगन मन के सोसन मालवा (रक्सहूँ पंजाब) अऊ माझा (पंजाब के सरहदी इलाका, जिहां तरनतारन बसे हवय) के इलाका मन मं आम आय, गगनदीप जऊन ह अपन पहली नांव ले जाने जाथे कहिथे, “ये दोआबा इलाका [पंजाब मं ब्यास अऊ सतलुज नदी के मंझा मं बसे] मं बढ़िया हवय काबर के कतको बिदेस मं बसे हवंय.”
पंजाबी यूनिवर्सिटी के टीम डहर ले करे गेय अध्ययन मं ये घलो पता चलिस के सर्वेक्षण मं शामिल दलित माई मजूर मन ले कऊनो ला न्यूनतम मजदूरी अधिनियम, 1948 के बारे मं कुछु घलो नई जानत रहिन.
गगनदीप कहिथे के जऊन माईलोगन मन गोबर संकेलथें, वो मन ला न्यूनतम मजदूरी अधिनियम के तहत अधिसूचित अनुसूची मं सामिल करके मजूर का दरजा नई देय जाय. फेर घरेलू बूता करेइय्या मं ला सरकार के अनुसूची मं सामिल करे जाथे, जऊन मन घर के बहिर मवेसी कोठा ला साफ करथें, वो मन नई. गगनदीप कहिथे, ये माईलोगन मन ला घलो घंटा पाछू न्यूनतम मजूरी देय के जरूरत हवय, काबर के वो मन एक दिन मं एक ले जियादा घर मं सफई करत अऊ गोबर संकेलत हवंय.”
सुखबीर ह ये अपन पीरा कभू अपन बेटी के सास-ससुर ले नई बतावय. वो ह कहिथे, “गर वो मन ला येकर पता चल गीस त वो मन हमन ला हेय नजर ले देखहीं. वो मन सोचहीं के अपन बेटा के बिहाव गरीब परिवार मं कर दे हवन.” ओकर दमान राजमिस्त्री आय, फेर ओकर परिवार पढ़े-लिखे आय. सुखबीर ह वो मं ला बताय रहिस के कभू-कभू रोजी मजूरी के बूता करथे.
खुदेच मंजीत 17 बछर के उमर मं नवा दुल्हिन बनके हवेलियां आय ले पहिली कभू ये बूता नई करे रहिस, घर के परिस्थिति ह वोला ये बूता करे ला मजबूर कर दिस. ओकर बेटी मन लोगन के घर के काम बूता करथें, फेर वो ह अटल हवय के वो मन कमाय खाय बर गोबर नई संकेलेंव.
मंजीत अऊ सुखबीर दूनो के कहना आय के ओकर घरवाला मन अपन कमई दारू मं उड़ा देथें. सुखबीर कहिथे, ”रोजी के 300 रुपिया कमाथें अऊ 200 रुपिया के दारू बिसोथें. येकरे सेती [बाकी बर] चले ला मुस्किल हो जाथे.” जब बूता नई मिलय त हमर कमई ले ले जाथें. सुखबीर कहिथे, ”गर हमन वो मन ला रोकथन त हमन ला पीटथें, लतियाथें अऊ हमर ऊपर बरतन–बासा फेंकथें.
राष्ट्रीय परिवार स्वास्थ्य सर्वेक्षण 2019-21 (एनएफएचएस-5) के मुताबिक, पंजाब मं, 18-49 बछर के उमर के 11 फीसदी बिहाये माइलोगन मन अपन घरवाला के मरई–पिटई ला भोगे हवंय. करीबन 5 फीसदी मन बताइन के वो मन ला धकेले गीस, हलाय गीस धन ओकर ऊपर कुछु फेंके गीस; 10 फीसदी ला वोमन के घर वाला हा थपरा मारिस; 3 फीसदी ला मुठ्ठा धन अइसने कोनो जिनिस ले मरे गीस जेकर ले वो ला लाग सकत रहिस, अऊ अतके फीसदी ला लतियाय, घसीटे धन पीटे गे रहिस. उहिंचे 38 फीसदी माईलोगन मन बताइन के ओकर घरवाला अक्सर दारू पियत रहिथें.
35 बछर के सुखविंदर कौर एक दलित मजहबी सिख आय, जऊन ह परोस मं रहिथे. ओकर 15 बछर के बेटा अऊ 12 बछर के बेटी, अऊ 60 बछर के ससुर हवय, ओकर कहना आय के वो ह जब नानकन रहिस त सपना मं घलो कभू गोबर संकेले के नई सोचे रहिस. फेर ओकर बेटा के जनम के बाद, ओकर सास (जेकर पांच बछर पहिली मऊत हो गे) ह वोला अपन परिवार के खरचा चलाय ला काम करे ला सुरु करे कहिस, भले ओकर घरवाला खेत मजूर के बूता करत रहिस.
अपन बिहाव के पांच बछर बाद, वो ह गोबर संकेले अऊ मवेशी कोठा के सफई करे अऊ ऊँच जात के घर मं झाड़ू-पोंछा करे ला सुरु कर दीस. आज, वो ह पांच घर मं बूता करते, दू मं घर के काम 500 रुपिया महिना मं. बाकि के तीन घर 31 मवेशी हवंय जेकर गोबर संकेलथे.
येकर पहिली, वो ह ये बूता ले घिन करत रहिस. वो ह कहिथे, “ये मोर मुड़ी ऊपर बोझा रहिस.” करीबन 10 किलो बस्सावत गोबर ले भरे घमेला ला एक पईंत मं उठाथे. वो ह पीरा ले भरे कहिथे, "ओ दिमाग दा किड्डा मार गया [मोर दिमाग काम करे ला बंद कर देथे ].”
अक्टूबर 2021मं, ओकर खेत-मजूर घरवाला बीमार पर गे, आखिर मं पता चलिस के ओकर एक ठन किडनी फेल होगे हवय. वो ला एक ठन निजी अस्पताल लेके गीस फेर दूसर दिन ओकर मऊत होगे. सुखविंदर कहिथे, “रिपोर्ट (मेडिकल) ले हमन ला पता चलिस के वो ला एड्स रहिस.”
तब वो ह एक मालिक ले 5,000 रूपिया के करजा इलाज करवाय सेती ले रहिस. 5,000 रूपिया ओकर किरिया-करम सेती, कुल 10,000 रूपिया के करजा चढ़गे.
अपन घरवाला के मरे के पहिली वो ह जऊन करजा लेय रहिस, ओकर बियाज रहिस सैकड़ा पाछू 10 रूपिया यानि बछर भर के बियाज दर 120 रुपिया. ऊही परिवार ह ओकर ऊपर घर ले जेवर चोरी करे के आरोप लगाय रहिस. सुखविंदर, “त मंय ओकर बूता करे ला छोर देंय अऊ दूसर ले 15,000 रूपिया करजा लेंय बियाज समेत चुकाय. आखिर मं वोला अपन जेवर अपन घर मं मिलगे”
वोला अब ले घलो 15,000 रूपिया चुकाय ला हवय.
तरनतारन के दलित दास्तान विरोधी आंदोलन के जिलाध्यक्ष रंजीत सिंह के कहना हवय के अतक जियादा बियाज ले, ये तय रथे के ये माईलोगन मन के करजा कभू घलो चुकता नई होवय. वो ह कहिथे, “बियाज दर के रकम अतक जियादा होही के माइलोगन ह अपन करजा नई चुकाय सकय. आखिर मं वो ह बंधुवा मजूर [बंधुआ मजदूरी] डहर चले जाही.” जइसन, सुखविंदर ह 10,000 रूपिया के महिना के बियाज 1,000 रूपिया भरे मजबूर रहिस.
45 बछर पहिली, भारत ह बंधुआ श्रम प्रणाली (उन्मूलन) अधिनियम, 1976 बनाय रहिस. अधिनियम के तहत कऊनो नियम टोरे ले तीन बछर के जेल अऊ 2,000 रूपिया तक के जुरमाना के सजा हो सकत रहिस. अनुसूचित जाति अऊ अनुसूचित जनजाति (अत्याचार निवारण) अधिनियम, 1989 के तहत घलो ये ह दंडनीय अपराध हवय, गर अनुसूचित जाति के मइनखे ला बंधुआ मजूर के रूप मं काम करे मजबूर करे जाथे.
रंजीत के मुताबिक, जिला प्रशासन ह अइसने मामला मं मुकदमा चलाय मं बहुते कम धियान देथे.
अपन बेबस हालत ऊपर सुखविंदर कहिथे, ''गर वो [ओकर घरवाला] जिंयत रतिस त घर चलाय मं सुभीता होतिस. हमर जिनगी करजा लेय अऊ वोला चुकता करे मं बीत जाथे.”
अनुवाद: निर्मल कुमार साहू


text:
भूमिहीन कृषि मजदूर न्याय योजना, 26 जनवरी के जारी होहि पहिली किस्त
भूमिहीन कृषि मजदूर न्याय योजना, 26 जनवरी के जारी होहि पहिली किस्त
रायपुर। गणतंत्र दिवस के मउका म प्रदेस के मजदूर मन ल सउगात मिलहि। ये दिन भूमिहीन कृषि मजदूर न्याय योजना के पहिली किस्त जारी करे जाहि। सीएम भूपेश बघेल ह बिरस्पत के येकर घोसना करिन।
सरकार ह ये योजना ल लेके अपन तइयारी पूरा कर लेय हे। मुख्यमंत्री भूपेश बघेल ह बताइस कि गणतंत्र दिवस दिन योजना के पहिली किस्त जारी होहि।
मुख्यमंत्री भूपेश बघेल ह पाछु बछर ये योजना ल सुरु करे रहिस। येकर 30 नवम्बर 2021 तक पंजीयन होइस। आखिरी तक छत्तीसगढ़ म 4 लाख 41 हजार ले जादा भूमिहीन खेतिहर मजदूर मन अपन पंजीयन करा लेय रहिस। पंजीयन के बाद आवेदन के जांच होइस। अधिकारी मन बताइस, जांच अउ दावा-आपत्ति के बाद सही लोगन के सूची जाही करे जाहि। ये सूची म आय लोगन ल राज्य सरकार ये योजना के तहत हर बछर 6 हजार रुपया देहि।
मजदूर न्याय योजना का हरय
बता दन कि भूमिहीन कृषि मजदूर मन ल आर्थिक रुप ल मजबुत बनाय बर छत्तीसगढ़ सरकार ह राजीव गांधी ग्रामीन भूमिहीन कृषि मजदूर न्याय योजना के सुरूआत करे हे। ये योजना के माध्यम ले भूमिहीन कृषि मजदूर मन ल हर बछर 6000 रुपया के मदद देय जाहि।
कोना ले सकहि लाभ ल
भूमिहीन कृषि मजदूर न्याय योजना के लाभ छत्तीसगढ़ के मूल निवासी मन मिलहि। परिवार के पास कृषि भुइयां नई होना चाहि, अइसन परिवार म चरवाहा, बढई, लोहार, मोची, नाई, धोबी अउ पुरोहित जइसे पारंपरिक काम ले जुड़े लोगन ल घलो ये योजना म सामिल करे गेय हे। पउनी-पसारी बेवस्था ले जुड़े परिवार, वनोपज संग्राहक अउ सासन ह समय-समय म अइनस लोगन लाभ मिलहि जेकर कना कोना भुइयां नई हे।


text:
छत्तिासगढ़ प्रांत म घलो बड़कन जियोतिरलिंग जइसन काल ल जितवइया भोला बबा के मंदिर-देवालय हवय जेखर दरसन, पूजा-पाठ अउ अभिसेक करे म सब पाप धुल जाथे। अइसनहे एक ठन मंदिर जांजगीर-चापा जिला म हसदो नदिया के तिर म बसे पिथमपुर म हवय। महासिवरात्रि म अउ चइत परवा से अम्मावस तक 15 दिन इहां मेला भरथे अउ धूल पंचमी के दिन इहां भोला बबा के बरात लिकलथे जेला देखे बर देस भर के साधु मन इहां आथे। घिवरा के लिखवइया नरसिंगदास वैष्णव भोला बबा के बरात ल देख के गीत लिखे हे :-
आईगे बरात गांव तीर, भोला बाबा जी के
देखे जाबो चला गिंया, संगी ला जगावा रे।
डारो टोपी, मारो धोती, पांव पायजामा कसि,
गल गलाबंद अंग, कुरता लगावा रे।
हेरा पनही दौड़त बनही, कहे नरसिंहदास
एक बार हहा करही, सबे कहुं घिघियावा रे॥
कोऊ भूत चढ़े गदहा म, कोऊ कुकुर म चढ़े
कोऊ कोलिहा म चढ़ि चढ़ि आवत..।
कोऊ बिघवा म चढ़ि, कोऊ बछुवा म चढ़ि
कोऊ घुघुवा म चढ़ि हांकत उड़ावत।
सर्र सर्र सांप करे, गर्र गर्र बाघ करे
हांव हांव कुत्ता करे, कोलिहा हुवावत।
कहें नरसिंहदास, शंभु के बरात देखि,
जांजगीर के कवि सिरि तुलाराम गोपाल ह पिथमपुर ल सतजुगी गांव कथे अउ कुथुर-पामगढ़ के गीत लिखवइया सिरि बुटु सिंह चउहान ह कथे कि इहां पुन्नी म नहाय अउ पूजा-पाठ करे ले देवता धाम जाथे। ऐखरे बर इहां सब्बो झन आके नदिया म नहाके कलेसर भोला बबा के धूप, दिया जला के बेलपान, धतुरा, गांजा-भांग अउ फूलपान चढ़ाथे। अइसन करके मानता माने ले ओ हर पूरा हो जाथे फेर ओहर दूसर साल भूइयां नापत इहां आते अउ कलेसर भोला बबा के पूजा करथे। बहुत झन कथे-'इहां आय ले पेट पिरा ह थिरा जाथे।' काबर कि इहां के हिरासाय तेली के अइसनहे करे ले ओखर पेट पिरा थिरा गिस। गजट म उड़िया राज के खरियार के राजा ल इहां पेट पिरा ल थिराय बर आय रहिन करके लिख हे। ऐमा राजा के नाम नइ लिखे हे। लेकिन ये किताब म असवनी ह लिखे हवय कि ओला खरियार के युवराज जे. पी. सिंहदेव चिट्ठी लिखे हे कि हमर बबा राजा बिर बिक्रम सिंहदेव ह पेट पिरा के खातिर पिथमपुर नइ गे रहिस, ओ हर लइका के आसिरबाद मांगे गे रहिस। ऊहां कलेसर भोला बबा के पूजा करिन अउ मनौती मानिस कि ओखर लइका होही त इहां एक ठन मंदिर बनवाही। ओखर दू ठन नोनी अउ दू ठन बाबु होइस । ओ हर पिथमपुर म एक ठन मंदिर बनवाइस अउ देवता बइठाय नइ पाइस अउ मर गे त इहां के पुजारी मन ओ मंदिर म गौरी मइया ल बइठाइस। अइसनहे कतुक गोठ बात ल ए किताब म लिखे हवय। पिथमपुर के कलेसर बबा के महिमा ल कोनो नइ जानय। बुटु सिंह ओखर महिमा ल गाथे :-
हसदो नदिया के तिर म कलेसरनाथ भगवान।
दरसन जउन ओखर करिहि, आ बइकुंठ जाही॥
फागुन महिना के पुन्नी, जउन ऊंहा नहाइन।
कासी जइसन फल पाही, अइसनहे गाथे वेद अउ पुरान॥
बारहो महिना के पुन्नी म जउन इहां नहाहि।
ओ हर सीधा बइकुंठ जाही, अइसनहे गाथे बरनत सिंह चउहान॥
इहां के मंदिर के बनवइया के नाम पथरा म लिखाय हवय। कच्छ कुम्भारिया के जगमाल गांग जी ठिकेदार ह कारतिक सुदि दू, संबत् 1755 म गोकुल मिसतिरि कर ए मंदिर ल बनवाय रहिस। मंदिर ह ओतका जुन्ना नइ लागय। अइसन लागथे ए मंदिर के साज-तुने के काम करा गे हे। चापा के लिखवइया छबिनाथ दूवेदी महराज ह 110 बच्छर पहिली संसकिरित भासा म 'कलेसर इस्तोत्र' लिखे रहिन जेमा ओ हर संबत 1940 म कलेसर बबा ह जनमिस अउ मंदिर ह चार बच्छर म (संबत 1949 से संबत 1953) म बनिस। पिथमपुर के हिरासाय तेली ल भोला बबा ह सपना दे के कहिन-'घुरूवा ले मोला निकालबे त तोर पेट के पिरा ह थिरा जाही।' हिरा ह ओसनहे करिस अउ ओखर पेट पिरा थिरा गे। ओहर इहां एक चउरा म भोला बबा के लिंग ल बइठाइस अउ पूजा करिस, सबके सामने म ओखर पेट के पिरा हर थिरा गे। ऐला सब्बो झन देखिन, दूरिहा गांव के लइकन-पिचकन, किसान, मोटियारी अउ माइ लोगन इहां आइन अउ पूजा करिन। फेर ऐला सब जान डारिस। चापा के जिमिदार हर ओखर भोगराग बर जोंगिस। इहां के मंदिर ल बनवाइन, ओमा संगमरमर लगवाइन अउ पूजा करे बर पुजारी रखिस। मेला अउ महासिवरात्रि म जिमिदार ऊंहा जाबेच करे। इहां एक ठन मठ रहिस हे जेखर महंत बैरागी मन रहिन। ए किताब म अस्सी बच्छर म दस झन महंत मन के नाम लिखे हे। ए किताब म अइसन अइसन गोठ-बात लिखे हे जेला बुढ़वा बबा मन तक नइ जानय। ए पाती ये किताब ह सहेज के रखे लाइक हे।
इहां के मेला म रंग रंग के दुकान, सिनेमा-सरकस, अउ झुला आथे। खाये-पिये के जिनिस, बरतन-भाड़ा, टिकली-चुनरी, सोना-चांदी, सिल-लोढ़ा अउ कपड़ा के दुकान आथे। मेला घुमे बर लइकन-पिचकन, किसान-किसानिन सब आथे। कभु कभु लइकन मन के बिहाव लग जाथे। अइसन दूसर जगह कहां होथे, सब भोला बबा के किरपा हे। हमर मन म पिरा होथे कि इहां आय के रद्दा हर बड़ खराब हे। गंगा जइसे हसदो नदिया के तिर म फैक्टरी लगे हे जेखर जहर से नदिया के पानी जहर जइसन हो गे हे। ऐला रोके बर लागही। हमर छत्तासगढ़िया सरकार ह पिथमपुर ल पर्यटन इस्थल बना देथिस त बढ़िया हो जाथिस। अइसहे लिखवइया जइसे हमरो कहना हे। किताब म मंदिर अउ देवता मन के बहुत बढ़िया फोटू छापे हे अउ ओर पचाहे। अइसहे अउ जगह मन के बारे म केसरवानी जी हर लिखही, भोला बबा ओला ऐखर बर आसिरबाद देवे।
0 समीक्छक
प्रांजल केसरबानी
बोरीबली, मुम्बई


text:
एक गांव में महराज अउ महराजिन रहय। महराज गजब विद्वान मनखे रहय, तीर-तखार में ओखर जजमानी चलय। ओहा कथा-भागवत पढ़े के ले जउन दान-दक्षिणा मिले तउने में अपन गुजर-बसर कर लेवय। दूसर के चीज बर महराज कभु लाालच नइ करय। सब मनखे ला मिहनत के कमई खाय के अउ बने मिलजुल के रहे के पाठ पढ़ावय। तिही पाय के उखर गजब मान सम्मान रहय। महराज महराजिन के तीन झन बेटा घला रहय फेर तीन झन अपढ़ अउ निरबुद्धि रहय। जइसे-जइसे ओमन जवान होवत रहय महराज रातदिन उखरे संषों -फिकर में घुरत रहय।
धीरे-धीरे समें निकलत गिस महराज अब निचट सियान होगे। आंखी दिखय नहीं, कान सुनावय नहीं। जांगर चलय नहीं तिही पाय के ओहा कथा भागवत घला नइ पढ़ सके। अब दान-दक्षिणा मिलना बंद होगे। गरीबी के सेती खाय-पिये बर दुख मिले लगिस। महराज अपन तीनो झन जवान बेटा मन ला गजलब समझावय फेर तीनो के तीनो निचट कोढ़िहा अउ अपढ़। दूबर बर दू असाढ़ अब महराज बपरा काय करे, ओला कुछु समझ में नइ आवय।
एक दिन खिसिया के महराज ह अपन तीनों झन बेटा मन ला अपन तीर में बला के कहिस-‘‘ अरे! कुलबोरूक हो। तुमन ला थोड़को लाज षरम हे कि नहीं? काम-बुता बर तुहर गतर ह चले नहीं अउ रंग-रंग के खाय पिये के साध करथो। तुहरे असन मन बर सियान मन हाना कहे हावे कि खाय बर लरकू अउ कमाय बर टरकू। घर के गरीबी ह घला तुंहर आंखी में नइ दिखत होही। जब तक मोर जांगर चत रिहिस तब तक गुजर बसर ह कइसनो करके हो जावत रिहिस अब तो महू सियान होगे। चार अक्षर पढ़े रहितेव तो कहूं मेर कथा भागवत पढ़ के दान-दक्षिणा पातेव, तुम तो निचट निबुद्धि हो। आज तो तुमन कहूं करा ले चार पइसा कमाके लावव तभे घर के चूल्हा बरही । नहीं ते भूख पियास में सबके जीव छूठ जही।‘‘
ददा के बात ला सुनके तीनो भाई ठाढ़ सुखागे । हक्का फूटे न बक्का। ओमन सोचे लगिन कहां ले कमा के लानन ददा। तीनो झन एक ठउर में सकलाके विचार करिन, हमर ददा ह इतवार के इतवार राजा के दरबार में जाके दक्षिणा मांग के लावय। आजो इतवार आय, चलो हमू मन राजा के दरबार में जाबो। अपन घर के दसा ला बताबो, राजा बने दयालू जीव आय। हमरी कुछु न कुछु मदद जरूर करही।
तीनो भाई राजा के दरबार में जाय बर अपन घर ले निकलगे फेर रद्दा रेंगत ओमन सोचिन-राजा ह दान-दक्षिणा करही तब ओला आशीष देबर लागही हमन ला तो अशीष देय बर घला नइ आय काय अशीष देबो? कोन्हों अन्ते-तन्ते कहि पारबो तब राजा ह हमर मूर्खता ला जान डारही। तेखर ले इही मेरन बइठ के तीनो झन सुन्ता हो जथन।‘‘ फेर बड़े भाई किहिस-‘‘ अरे अभी ले संषो करबो तब तो बेरा इही मेरन पोहा जही। जब के बात तब बनत रही । सियान मन कहिथे के जइसे-जइसे पानी गिरथे तइसे-तइसे छाता ओढ़ना चाही अउ जे दिन के नाचा ते दिन के बाजा, समझगेव। अभी तो जल्दी से राजा के दरबार में चलव। ओमन तीनो झन आधू बढ़गे।
रद्दा रेंगत बड़े भाई देखथे कि तरिया के पार में मछरी के ताक में एक ठन कोकड़ा ह चुप्पे मिटका के बइठे रहय। मनखे के आरो पाके ओहा कड़ाग-कड़ाग रेंगिस। बड़े भाई किहिस-मोला मंतर मिलगे। राजा ह मोला दक्षिणा दिही तब मैहा रेगे कड़ाग-कड़ाग कहिके आशीष देहूं।
थोड़कुन अउ आघू बढ़िस तब मझला भाई देखथे के एक खेत के मेड़ ला एक ठन मुसवा ह बिला बनात रहय। मंझला भाइ्र के मुहूं ले निकलगे कि खोदे भुसाभुस, देखे मुलामुल। ओहा किहिस, अशीष देबर महुं ला मंतर मिलगे।
ओमन फेर आघू बढ़िन तब छोटे भाई देखथे कि एक पेड़ के ओघा में एक ठन कोलिहा ह सपट के बइठे रहय जउन ह तीन झन मनखे मन ला अपन कोती आवत देख के पल्ला भागिस। छोटे भाई कहि पारिस अब काबर भागथस लकर-धकर। ओहा इही ला अपन मंतर बना डारिस।
अइसे किसम के तीनो झान ला अशीष देबर मंतर मिलगे। एखर काय मतलब होथे ओला ओ तीनो मूरख मन जानबे नइ करय फेर अपन -अपन मन में ठान लिन के राजा ह जब दक्षिणा दिही तब हमन अइसनेच अशीष देबो।
फेर तीनो झन के मन में एक चिन्ता बने रिहिस कि राजा ह एक मतलब पूछही तब काय बताबो? तीनो झन सुनता होइन कि राजा ह पूछही तब हमन येला कागज में लिख के दे देबो अउ लिखके बता देबो कि आज हमर मौन व्रत हे हमन आज कुछु बोलबेे नइ करन। दक्षिण ला धरके के तुरते लहुट जाबो। बाद में राजा ह एखर मतलब ला सोचत रही हमन ला काय करना हे। ओमन अइसने सुनता होके राा के दरबार में पहुंचगिन।
राजा ह अपन दरबार में तीनो झन महराज मन ला देख के गजब खुष होइस ,उखर बढ़िया स्वागत सत्कार कसि, सियनहा महराज के हाल चाल पूछिस अउ अड़बड़ अकन दान दक्षिण दे दिस। महराज के तीनो बेटा मन अपन-अपन गढ़े मंतर ला कागज में लिख के राजा ला थमा दिन। वतका बेरा तो राजा ह कुछु नइ किहिस अउ ओमन दरबार ले बिदा करके अपन काम काज में लगगे।
राजा ह रतिहा के बेरा बने फरसुदहा में महराज के बेटा मन के लिखे अशीष ला पढ़े लगिस फेर ओमन लिखाय मंतर ह राजा ला कुछु समझ में नइ आवय । राजा घेरी बेरी ओला पढ़े अउ ओखर मतलब समझे के उदिम करे। अइसने-अइसने अधरतिहा होगे।
उहीच बेरा राजा के घर में तीन झन चोर मन सेंधमारी करत रहय। तीनो झन मिलके राजा के कुरिया के दीवार ला संध बनात रहय। राजा ह कागज के मंतर ला जोर से पढ़िस जेमा लिखाय रहय, रेंगे कड़ाग-कड़ाग। येला सुनके एक झन बने ऊंचपुर चोर ह डर्रागे। ओहा समझिस राजा ह जान डारिस तइसे लागथे । मोरे गोड़ ह लाम-लाम हावे। फेर दूसर चोर ह आध डर आध बल करके येती ओती ला देखत दीवार ला खोदे में लगे रहय। अब राजा ह दूसर मंतर ल पढ़िस ‘खोदे भुसाभुस देखे मुला मुल‘ येला सुनके दूसर चोर के पोटा कांपगे। चोर मन समझिन राजा ह जान डारिस तइसे लागथे ददा। कहूं राजा ह गोहार पारही तहन ओखर सैनिक मन हमन ला पकड़ के काली राजदरबार में लेगही अउ राजा ह हमन ला फांसी के सजा दे दिही । इहां ले भागना ही ठीक हे। ओमन उहां ले भागे के तियारी करिन। तभे राजा ह तीसर मंतर ला पढ़िस अब काबर भागथस लकर-धकर‘। तीनो चोर मन उहां ले जीव पराण दे के भागिन। राजा के नींद घला पड़गे अउ धीरे-धीरके रतिहा पोहागे।
बिहान दिन राजा के घर चोर मन संधमारी करे हे कहिके हल्ला मातगे। चारो कोती देखो-देखे होगे। सिपाही मन चोर ला खोजे के उदिम करत रहिन।
येती राजा के दरबार लगे हे तभे मंझनिया बेरा तीनो झन चोर मन डरेच के मारे राज महल में आत्म समर्पण करे बर पहुंचगे अउ अपराध ला कबूल करत हिहिन-‘‘ राजा साहेब! सिरतोन म आप मन त्रिकालदर्शी आव। अधरतिहा के बेरा घला अपमन हमर मन के करनी ला बिना देखे जान डारेव। हमन अपन अपन अपराध के सजा पाय बर आपके दरबार में आय हन अब आप जउन सजा दंहू ओहा हमन ला स्वीकार हे।
चोर मन के गोठ ला सुनके राजा के दिमाग घुमगे। ओहा मने मन गुणिस -अरे! मैहा तो कुछु नइ जानव फर येमन काय बात ला गोठियाथे। उदुप ले ओला सुरता आगे कि रतिहा नी दनइ आवत रिहस तब महराज के बेटा मन के लिखे मंतर ला पढ़के ओखर अरथ समझे के उदिम करत रहेंव, ये चोर मन उही ला सुनके डर के मारे भागे हे तइसे लागथे। राजा ह मने मन हांसिस अउ ओ चोर मन ला जेल खाना में बंद करवा दिस।
अब राजा ह तुरते महराज के तीनो झन बेटा मन ला बलवाय बर अपन करमचारी मन ला उखर घर भेजिन। राजा के बुलावा ला सुनके महराज के बेटा मन जीव धुकधकागे। उहू मन डर्रात रहय कि दक्षिणा के लालच में हमन जउन मन में अइस तउने आषिर्वाद आय कहिके कागज में लिख के दे पारे हन। लगथे राजा ला हमर मूर्खता के जानबा होगे। अब ओहा बला के कहि हमन ला सजा झन सुना दे। फेर काय करबे राजा के डर धुन बबा के डर ओमन ला राज दरबार में जाना पड़िस।
ओमन राज दरबार में पहुंचिन तब राजा ह ओमन ला बने ऊँच पीढ़ा में बइठार के उखर गजब मान-सन्मान कसि अउ अड़बड़ अकन दान-दक्षिणा घला दिस। महराज के तीनो झन बेटा मन एक-दूसर ला बेक बोक देखत रहय। राजा काय बर उखर सन्मान करत हे येहा ओमन ला समझ में आबे नइ करत रहय।
अब ओमन दक्षिणा ला धरके राजदरबार ले निकलगे। अउ बइहा भुतहा कस कट्ठल-कट्ठल के हाँसे लगिन। एक झन किहिसइही हरे रे करम के नांगर ला भूत जोते अउ अल्लाह मेहरबान तब गदहा पहलवान ,समझगेव?


text:
जय जोहार । (Raipur ) मुख्यमंत्री भूपेश बघेल ह आज भारत जे आजादी के 75वीं वर्षगांठ के अवसर म राजधानी रायपुर के पुलिस परेड मैदान म ध्वजारोहण करीन अउ प्रदेस वासी मन ल स्वतंत्रता दिवस के बधाई अउ सुभकामना दीन । मुख्यमंत्री ह ए अवसर म जनता के नाव अपन स्वतंत्रता दिवस संदेस म किहीन कि आजादी के 75वीं वर्षगांठ ले फेर एक नवा सफर सुरू होही , जेन न्याय के हमर मन के विरासत के संग आघू बढ़ही अउ ‘गढ़बो नवा छत्तीसगढ़’ के लक्ष्य पूरा करही ।
(Raipur ) मुख्यमंत्री ह किहीन कि आजाद भारत के अमृत महोत्सव के मायने अउ मूल्य ल समझे बर हमन ल दो शताब्दी के गुलामी ल याद करे ल होही। हमर मन के पुरखा ह अपनी जान ल दांव पर लगाके , फिरंगी सरकार के खिलाफ बगावत के झंडा ल बुलंद करे रिहीन । ओखर त्याग अउ बलिदान देस के भावी पीढ़ी के जीवन खुसहाल बनाय बर रिहीन ।


text:
जमुना बाई मंडावी बताथे, “जब ले कोरोना ह बगरे सुरु होईस तब ले कोचिया मन हमर गाँव आय ला बंद कर दे हें. तिन हप्ता पहिली बिसोय बर आय रहिस ओकर बाद ले हमन कुछु नइ बेच सके हन अऊ अब हमर करा कुछु-कांहीं बिसोय बर पइसा नई ये.”
4 लइका के महतारी बेवा जमुना बाई धमतरी जिला के नगरी ब्लॉक के कौहाबहरा गाँव में रहिथे. लगेलगी 40 बछर के जमुना ह कमार आदिवासी आय, जेन मन ला भारत सरकार ह छत्तीसगढ़ के विशेष रूप से कमज़ोर जनजातीय समूह (पीवीटीजी) में शामिल करे हे. गाँव मं ओकरे जइसे चार कम दू कोरी (36) कमार परिवार रहत हें जेन मन के रोजी रोटी टोकरी बना के बेच के चलथे.
वो ह जेन कोचिया के बात करत रहिस,ते हा जमुना बाई अऊ दुसर टोकरी बनइय्या मन बर बड़ मायने रखथे. कोचिया मन ह हर हप्ता इहाँ आके टुकनी बिसोय बर आवत रहिन, फेर एला वो मन शहर अऊ गाँव के हाट (बजार) मं बेचत रहिन.
कौहाबहरा आय वो मन ला महिना भर हो जाही – वो मन कोविड-19 लॉकडाउन के बाद ले आय बर छोड़ दे हें.
जमुना के 4 लइका हें-12 बछर के लालेश्वरी कक्षा 5 पढ़े के बाद ले स्कुल जाय ला बंद कर दे हे, तुलेश्वरी 8, लीला 6 अऊ लक्ष्मी 4 बछर के हे. 4 बछर पहिली ओकर घरवाला के परान उलटी-टट्टी ह ले डारिस, मरे बखत ओकर उमर 45 बछर रहिस. घरवाली अऊ 4 लइका मन ले बाप के छाँव नंदा गे. ये लॉकडाउन ह टुकनी बेच के मिलत आमदनी ला ही ख़तम नइ करिस,दुसर डहर ले आय आमदनी ला घलो मार दिस.
ये समे मं जंगल मं मौहा गिरत हे (जेकर ले मंद बनाय जाथे )-ये हा इहाँ के आदिवासी मन के एक ठन बड़े आमदनी आय.
जमुना बाई कथे, कोरोना के सेती बजार अऊ हाट दुनो बंद हे.जेन मौहा ला बिन के संकेले रहेन, वो ला घलो वाजिब दाम मं बेच नई सकत हवन. पइसा के अतक तंगी हो गे हे के अपन बर कुछु नई बिसो सकत हन.
जमुना बाई ला विधवा पेंशन नई मिलत हे, काबर की ओकर नांव ये योजना में जोड़े नई गे हे. (छत्तीसगढ़ सरकार ये मन 350 रूपया महिना देथे)
छत्तीसगढ़ सरकार हा राज भर के (बीपीएल) गरीब मन ला मुफत म दू महिना के चऊर देवत हे. ये सबो मन ला दू महिना के 70 किलो चऊर (35 किलो महिना के हिसाब ले) मिल गे हे. 4 पाकिट नून घलो मुफत मिलिस हे.ये मन ला सस्ता सक्कर (17 रूपया किलो के हिसाब ले) मिलथे फेर ओकर बर पइसा देय ला परथे. ये चीज के सेती जमुना के घर चलत हवे.
फेर आमदनी ह कोनो तरफ ले नइ ये अऊ दीगर चीज-बस बिसोय बर पइसा नई ये. सरकार साग-भाजी नइ देय. बहुत जियादा गरीब करा राशन कार्ड नई ये.लॉकडाउन बढ़त जात हे, गाँव अलग-बिलग होगे, गरीब कमार आदिवासी मन बर अऊ मुस्किल बाढ़त जाही|
ससुराल मं घर के पाछु डहर माटी के बने खपरा वाला घर मं जमुना अऊ ओकर परिवार रथे (ओकर करा राशन कारड हावय )
जमुना के सास समरी बाई कथे, “हमन टुकनी बनाके अऊ जंगल ले मौहा, सरइ मुड़ी संकल के बेच-भांज के अपन घर चलाथन फेर कोरोना के सेती अफसर मन जंगल जाये बर मना करे हें. मंय त नई जावत हौं,फेर मोर घरवाला ह कुछु दिन ले मौहा बिने अऊ जलाय बार लकरी संकेले बर जावत हे.”
“रोज के रोज बखत मं मौहा नई संकेले ले ढोर-डांगर खा जाथें या फेर ख़राब हो जाथे, ”समरी बाई कथे.मौहा ह आदिवासी मन बर नगदी फसल आय,ये ला हप्ता मं लगीय्या हाट मं बेचथें. कमार आदिवासी समाज मं टुकनी बेचे ला छोड़, मौहा ले जेन पइसा मिलथे, वो ह अपन जिनगी के दीगर खर्चा के बड़े हिस्सा आय.
पाछू घानी जब कोचिया आय रहिस त मंय टुकनी बेच के 300 रुपिया कमाय रहेंव.ये पइसा ले तेल, साबुन मसाला अऊ दीगर चीज-बस बिसोय रहेंव.समरी बाई कथे जब ले कोरोना बगर गे हे, हमर जरूरत के समान के दाम दुगुना होगे.
समरी बाई के चारों लइका (जमुना बाई के घरवाला ला मिला के) अब ये दुनिया म नई यें. ये ला बतावत वो रो परिस.वो ह 65 बछर के ऊपर के लगथे. वोला 350 रूपिया के वृद्धा पेंशन मिलना चाही फेर योजना मं नांव नई जोड़े गे हे जेकर ले वोला पेंसन नई मिलत हे.
2011के जनगणना के मुताबिक, भारत मं कमार आदिवासी जम्मो मिलाके 26,530 हवंय (1025 के माई-एर्रा अनुपात के संग ). ये मं ले कतको, 8 हजार तिर-परोस के ओडिशा राज मं रथें. फेर ओडिशा मं ये मन ला आदिवासी नई माने जाय,पीवीटीजी मान्यता त दुरिहा के बात आय.
कौहाबहरा के 65 बछर उपराहा सियान सुनाराम कुंजाम कहिथे, “वोला घलो वृद्धा पेंशन नई मिलत हे. मंय सियान मनखे कमजोर हो गे हौं, काम बूता नई करे सकौं. अपन बेटा के भरोसे हौं.” अपन माटी के घर ला दिखावत कहिथे, “मोर बेटा ह खेत मं रोजी मजूरी करथे, फेर अभी वोला कोनो काम-बूता नई मिलत हे. आजी अपन घरवाली के संग मौहा बिने ला गे हावय.”
ये आदिवासी मन ला मज़बूरी मं सस्ता मं मौहा बेचे ला परथे. “अब तिर-तिखार के लोगन मन करा घलो हमर टुकनी बिसोय बर पइसा नई ये, एकरे सेती अब हमन टुकनी बनाय ला बंद कर दे हन,” 35 बछर के घासीराम नेताम कहिथे. “मंय अऊ मोर घरवाली दुनो मौहा बिने ला जाथन. सब्बो हाट मन बंद परे हें, मंय पास के दुकान मं 23 रुपिया किलो के हिसाब ले 9 किलो मौहा बेचें,” हाट मं एकर दाम 30 रुपिया किलो तक ले मिल जात रहिस.
घासीराम के 5 ठीन लइका हें, ये मन मं मायावती ह कक्षा 5 के बाद ले पढ़े नई जावत हे. घासीराम नई चाहत रहिस के मायावती पढाई छोड़े. “वोला आगू पढ़ाय कतको कोशिस करिस, फेर मायावती ला आदिवासी आवासीय स्कुल में दाखिला नई मिलिस, एकरे सेती वो ह पढ़े बर छोड़ दिस.” वो हा कथे, ओकरे जइसने कतको लइका मन ला दाखिला नई मिल सकिस काबर की ओ मन आदिवासी प्रमाण पत्र नई देखा सकीन.
इहाँ के मनखे मन – पहिली ले कुपोषण ले कमजोर, गरीबी के दलदल मं फंसे, कतको सुविधा ले अलग-थलग हवंय. ये महामारी के बखत मं विशेष रूप से कमज़ोर हो गे हें. ये लॉकडाउन ह ओ मन के जिए के एक ठन सहारा ला तोड़ दिस हे, एकरे बाद घलो ओला बचाय के उदिम करत हें–वो मन मौहा बिने-संकेले जंगल जावत हवंय.
अनुवाद: निर्मल कुमार साहू


text:
simple blouse designs, simple blouse designs 2020, silk saree simple blouse designs, cotton simple blouse designs, back side simple blouse designs, silk, saree classy simple blouse designs, classy simple blouse designs, simple blouse designs back side, simple blouse designs 2021, back neck simple blouse designs, simple blouse designs for daily use, simple blouse designs for pattu sarees, simple blouse designs for plain sarees, simple blouse designs images, latest simple blouse designs, simple blouse designs back, easy simple blouse designs, back simple blouse designs with lace, simple blouse designs 2020 for silk sarees
Table of Contents
सिंपल ब्लाउज डिज़ाइन , सिंपल ब्लाउज डिजाइन फोटो, सिंपल ब्लाउज, सिंपल ब्लाउज डिजाइन, सिंपल ब्लाउज कटाई, न्यू सिंपल ब्लाउज डिजाइन, सिंपल ब्लाउज का डिजाइन, सिंपल ब्लाउज के डिजाइन, सिंपल ब्लाउज की डिजाइन सिंपल ब्लाउज डिज़ाइन , सिंपल ब्लाउज डिजाइन फोटो, सिंपल ब्लाउज, सिंपल ब्लाउज डिजाइन, सिंपल ब्लाउज कटाई, न्यू सिंपल ब्लाउज डिजाइन, सिंपल ब्लाउज का डिजाइन, सिंपल ब्लाउज के डिजाइन, सिंपल ब्लाउज की डिजाइन सिंपल ब्लाउज डिज़ाइन , सिंपल ब्लाउज डिजाइन फोटो, सिंपल ब्लाउज, सिंपल ब्लाउज डिजाइन, सिंपल ब्लाउज कटाई, न्यू सिंपल ब्लाउज डिजाइन, सिंपल ब्लाउज का डिजाइन, सिंपल ब्लाउज के डिजाइन, सिंपल ब्लाउज की डिजाइन , सिंपल ब्लाउज की डिजाइन सिंपल ब्लाउज डिज़ाइन , सिंपल ब्लाउज डिजाइन फोटो, सिंपल ब्लाउज, सिंपल ब्लाउज डिजाइन, सिंपल ब्लाउज कटाई, न्यू सिंपल ब्लाउज डिजाइन, सिंपल ब्लाउज का डिजाइन, सिंपल ब्लाउज के डिजाइन, सिंपल ब्लाउज की डिजाइन


text:
जय जोहार। सीएम भूपेश बघेल (CM Bhupesh Baghel) ह 19 अगस्त के राजधानी म होवइया कृष्ण जन्माष्टमी सांस्कृतिक कार्यक्रम समेत आने आने कार्यक्रम म सामिल होही । सीएम ह कृष्ण जन्माष्टमी के पावन अवसर म तेलीबांधा म ‘कृष्ण कुंज, मोतीबाग म रायपुर स्मार्ट सिटी अंतर्गत स्मार्ट रीडिंग रूम के भूमिपूजन अउ मोतीबाग म प्रेस क्लब का कार्यक्रम समेत गुढ़ियारी म दही हांडी प्रतियोगिता म हिस्सा लेही ।
तय कार्यक्रम के तहत सीएम भूपेश बघेल (CM Bhupesh Baghel) ह आज मंझनिया 12 बजे मुख्यमंत्री निवास रायपुर ले प्रस्थान कर तेलीबांधा पहुंचेही, इहां कृष्ण जन्माष्टमी सांस्कृति कार्यक्रम म सामिल होके कृष्ण कुंज के भूमिपूजन करही । एखर बाद सीएम ह तेलीबांधा ले प्रस्थान कर 1 बजे मोतीबाग पहुंचही अउ रायपुर स्मार्ट सिटी लिमिटेड अंतर्गत स्मार्ट रीडिंग रूम के भूमिपूजन करही ।
मुख्यमंत्री ह ए दउरान मोतीबाग म ही 1.15 बजे ले 2.15 बजे तक प्रेस क्लब के कार्यक्रम म सामिल होही । सीएम भूपेश बघेल (CM Bhupesh Baghel) ह संझा 6 बजे राजधानी के श्रीनगर रोड, गुढ़ियारी म आयोजित दही हांडी प्रतियोगिता के कार्यक्रम म भाग लेही । एखर बाद सीएम ह संझा 7 बजे गुढ़ियारी ले मुख्यमंत्री निवास रायपुर बर प्रस्थान करही ।


text:
-सुशील भोले
अब तो गांव मन म घलो छनही वाला घर कमतियावत जावत हे, वोकर बदला सिरमिट के छत वाला घर बनत जावत हे। फेर चिरई मन ल दाना-पानी दे के रिवाज आजो चलत हे। अब छानही म परई या दूसर जिनिस बांधे के बदला घर के छत ऊपर माटी के बने कुछू भी जिनिस रख के वोमा दाना अउ पानी रख दिए जाथे।
ए बहुत अच्छा परंपरा आय। जम्मो मनखे ल अपन सख भर ए बुता ल करना चाही। कहूं दाना बर नइ सकत हव त कम से कम पानी मढ़ाए के बुता ल तो करेच जा सकथे।
संगी हो, ए बहुत बड़े परमारथ के बुता आय। एला अपन भाग ल बढ़ाए के जोखा घलो मान सकथन। माटी हमर जनम ले लेके अंतिम गति तक संगे म रहिथे, या कहिन के हम माटी ले उपज के माटीच म मिल जाथन। एकरे सेती माटी के परई, नांदी या कुछू आने जिनिस म दाना-पानी दे के अलगेच महत्व हे। गुनिक मन के कहना हे, के एकर ले पुण्य के मात्रा बाढ़ जाथे।
त आवव, आजेच ले अपन घर के छानही या छत म चिरई-चिरगुन मन बर दाना-पानी के जोखा म लग जाईन।
-सुशील भोले
आदि धर्म जागृति संस्थान
संजय नगर, रायपुर
मो. 9826992811
आदि धर्म जागृति संस्थान
संजय नगर, रायपुर
मो. 9826992811


text:
एनटीपीसी लारा कोति ले भू-विस्थापित मनला प्राथमिकता के आधार मिलही नौकरी: मुख्यमंत्री दाऊ भूपेश बघेल
अंजोर.रायपुर, 6 दिसम्बर। मुख्यमंत्री दाऊ भूपेश बघेल के सरलग प्रयास अउ विशेष पहल ले आज रायगढ़ म आयोजित कार्यक्रम म एनटीपीसी लारा ताप विद्युत परियोजना के खातिर भूमि अधिग्रहण ले प्रभावित 9 गांव के 49 भू विस्थापित लोगन ल उंकर पात्रता के मुताबिक एनटीपीसी लारा डहर ले स्थायी नियुक्ति दे गिस। मुख्यमंत्री दाऊ बघेल भी ए कार्यक्रम म अपन निवास कार्यालय ले वीडियो कॉन्फ्रेंसिंग के माध्यम ले जुड़े रिहिस। ओमन नौकरी मिले सबो लोगन ल बधाई अउ शुभकामना दीस। जानबा होवय के येकर पहिली भी प्रभावित 6 भू विस्थापित ल नौकरी दे गे रिहिस। मुख्यमंत्री के निर्देश म बांचे बचे पद म भरती के खातिर फेर ले विज्ञापन निकालके परीक्षा आयोजित करे गिस, जेकर माध्यम ले आज 49 लोगन ल आज नियुक्ति दे गिस। ए रकम ले अब तक कुल 55 भू- विस्थापित ल पात्रतानुसार नौकरी दे जा चुके हावय।


text:
गुरुवार, 18 अप्रैल 2019
अनुवाद
(हिंदी अनुवाद से छत्तीसगढ़ी अनुवाद करे गे हे - कुबेर।)
जड़काला के दिन, मंझनिया के बेरा अउ कटकटउंआ जाड़ा। नाद्या ह मोर बाँहा ल चमचमा के धरे रहय। वोकर खंुजरी बाल म नान्हें-नान्हें बरफ ह जमा हो गे रहय अउ चंदैनी मन सरीख चमकत रहय। वोकर ओंठ मन म घला हल्का असन बरफ जम गे रहय। हम दूनों बरफ ले ढंके एक ठन डोंगरी म खड़े रेहेन। हमर खाल्हे लंबा-चौड़ा मैदान पसरे रिहिस, जउन ह सूरज के चमक ल चारों मुड़ा बगरावत रहय। अइसे लागत रहय कि मैदान रूपी दरपन म सूरज के प्रतिबिंब बन के चमकत होय। हमर नजीेके म एक ठन स्लेज गाड़ी रखे रिहिस जउन म लाल रंग के कपड़ा लगे रहय।
’’नाद्या! चल, एक घांव फिसलबोन। सिरिफ एक घांव। हमला कुछू नइ होवय। सही सलामत खाल्हे पहुँच जाबोन।’’ मंय ह नाद्या ले केहेंव।
लेकिन नाद्या ह डर्रावत रहय। इहाँ ले, डोंगरी के टीप ले मैदान तक के रद्दा ह वोला अबड़ लंबा लागत रहय। डर के मारे वोकर चेहरा ह पींयर पड़ गे रहय। जब वो ह खल्हे डहर देखय अउ जब मंय ह वोला स्लेज गाड़ी म बइठे बर कहंव तब जइसे वोकर परान निकले पड़े। मंय ह सोचथंव - पर तब का होही, जब वोह स्लेज गाड़ी म बइठ के फिसले लगही। या तो वो ह डर के मारे मर जाही, नइ ते पगला जाही।
’’मोर बात ल मान ले।’’ मंय ह वोला केहेंव - ’’न... न...डर्रा झन, तोर तीर हिम्मत नइ हे का?’’
ले दे के वो ह मानिस। फेर जब मंय ह वोकर मुँहू कोती ल देखेंव त अइसे लागिस जइसे अब तो मरनच् हे कहिके वो ह मोर बात ल माने हे। वोकर मुँहू ह डर के मारे सेठरा गे रहय और बदन ह काँपत रहय। मंय ह वोला स्लेज गाड़ी म बइठार के वोकर खांद म हाथ मड़ा के वोकर पीछू बइठ गेंव। हमन वो अथाह गहराई तरफ फिसले लगेन। स्लेज गाड़ी ह बंदूक के गोली समान फिसले लगिस। भयानक ठंडी हवा ह हमर चेहरा ल दंदोरत रहय। अइसे लगे कि वो ह चिंघाड़ मारत होय। भयानक सीटी बजात होय अउ हमर सरीर ल ठाड़ो ठाड चीरे के कोसिस करत होय, हमर नरी ल काँट लेना चाहत होय। फिसलत खानी हवा ह अतका तेज हो गे रहय कि हमला सांस लेना मुस्किल हो गे रहय। अइसे लगत रहय कि कोनों राक्षस ह अपन पंजा म दबोच के हमला नरक कोती खींचत लेगत होय। अगल-बगल के सब जिनीस मन डांड़ खिचाय जइसे दिखत रहय। हमला अइसे लागत रहय कि बस, अब हम मरनेच् वाला हन।
’’नाद्या! मंय ह तोर से प्यार करथंव।’’ मंय ह धीरे से केहेंव।
स्लेज के गति ह धीरे-धीरे कम होय लगिस। हवा के गरजना ह अब वोतका भयानक नइ रहि गिस। हमर जान म जान आइस। आखिरकार हम खाल्हे पहुँचिच् गेन। नाद्या ह अधमरी हो गे रहय। वो ह डर के मारे हफरत रहय। मंय ह वोला धर के गाड़ी ले उतरेंव।
’’अब चाहे जो होय, दुबारा मंय ह कभू नइ फिसलंव। आज तो मंय ह मरत-मरत बचे हंव।’’ मोर डहर देख के वो ह किहिस। वोकर बड़े-बड़े आँखी म डर भाव ल साफ-साफ देखे जा सकत रिहिस। थोरिक देर म वोकर हफरई ह माड़ गिस। वो ह मोर डहर टकटकी लगा के देखत रहय, जइसे कोनों सवाल पूछत होय। अतका तो पक्का हे कि वो ह मोर वो सब्द मन ल जरूर सुनिस हे। पर वोला ये समझ म नइ आवत रिहिस कि वो सब्द मन ह मोरे मुँहू ले निकले हे। कहीं हवा के गरजना के सेती तो वो ह अइसन नइ सुनिस होही?
मंय ह नाद्या के नजीक म खड़े हो के सिगरेट पीयत अपन दास्ताना मन ल धियान से देखत रेहंव।
नाद्या अउ मंय, दूनों झन एक-दूसर के हाथ म हाथ डारे बहुत देर तक पहाड़ी म घूमेन। ’’नाद्या! मंय ह तोर से प्यार करथंव,’’ ये आवाज ह कहाँ ले आइस, नाद्या ल ये बात ह समझ म नइ आवत रिहिस। का ये ह हवा के गूँज हरे? कि येला संगवारी ह बोले हे? कहीं वोला भ्रम तो नइ हो गे हे? वोकर ये सुनना सच हरे कि झूठ हरे?
अब ये सवाल ह वोकर इज्जत के सवाल बन गे, वोकर स्वाभिमान के सवाल बन गे, वोकर जीवन-मरन के सवाल बन गे। वोकर जीवन भर के खुसी के सवाल बन गे। सच्चाई जानना अब वोकर बर सबले जादा महत्वपूर्ण बात बन गे। नाद्या ह उदास अउ अधीर हो के मोर डहर ल देखिस, जइसे वो ह मोर अंतस म झांक के ये बात के सच्चाई के पता लगाना चाहत होय। जब मंय ह वोला कुछू पूछतेंव तब वो ह मोर सवाल के अंते-तंते जवब देतिस। वोला जइसे उम्मीद रिहिस के मोर अंतस ले, ’’नाद्या! मंय ह तोर से प्यार करथंव,’’ के आवाज ह जरूर एक घांव अउ आही। वोला उम्म्ीद रिहिस कि आगू के बात के सिलसिला मंय ह इही आवाज ले करहूँ। मंय ह वोकर चेहरा ल ध्यान से देखेंव - ओह! ये बात ल ले के वोकर अंतस ह तड़पत रहय। वो ह अपन आप से लड़त रहय। वो ह मोर से कुछ कहना चाहत रहय, मोर से कुछ पूछना चाहत रहय। पन वो ह अपन अंतस के भाव ल बोल के प्रगट नइ कर पावत रहय। वो ह लजात रहय, झेपत रहय, डर्रावत रहय। आखिरकार वोकर मन के भाव ह वोकर जुबान म आइच गिस, - ’’सुनिए!’’ लजावत अउ खाल्हे कोती देखत-देखत वो ह किहिस।
’’का?’’
’’चल न! एक घांव अउ फिसलबोन।’’
0
हम दूनों फेर बरफ ले ढंके डोगरी के टीप म पहुँच गेन। नाद्या के हालत फेर वइसने हो गे जइसन पहली घांव होय रिहिस। डर के मारे वो कांपे लहिस, चेहरा ह सफेद हो गिस। मंय ह नाद्या ल स्लेज म बइठारेंव अउ फेर भयानक गहराई कोती फिसले के सुरू करेन। फेर विही कनकन ले ठंडी हवा के कानफोड़ू दहाड़, स्लेज के गूँज। अउ जब स्लेज के गति अउ हवा के दहाड़ ह सबले भयंकर हो गे तब मंय ह फेर धीरे से केहेंव - ’’नाद्या! मंय ह तोर से प्यार करथंव।’’
खाल्हे पहुँच के जब स्लेज ह रुक गे तब नाद्या ह डोंगरी के टीप डहर नजर उठा के देखिस। फेर मोर डहर ध्यान से देखिस। वो ह ये जानना चाहत रिहिस कि ये आवाज ह आखिर कहाँ से आथे। मोर भावहीन चेहरा म वोला ये आवाज के कोनो भाव नइ दिखिस। वोला बड़ अचरज होइस। वोकर पूरा हावभाव ह अचरज म डूब गे। वोला समझ म नइ आवत रहय कि आखिर ये आवाज ह कहाँ ले आथे। इही ह किहिस होही कि बस, मोला भ्रम होवत हे?
संसय के मारे वो ह एकदम परेसान हो गेे। वोकर मन के अधीरता ह अउ गढ़ा गे। मोला वोकर ऊपर तरस आय लगिस। बेचारी लड़की।
मंय कोनों बात करंव तब मोर कोनों बात के वो ह जवाब नइ देवय। वोकर सूरत ह रोनहू हो गे रहय।
’’घर चलबोन?’’ मंय ह पूछेंव।
’’मोला तो इहाँ फिसले म गजब मजा आवत हे।’’ वो ह किहिस। सरम के मारे वोकर मुँहू ह लाल हो गे रहय। ’’चल न, एक घांव अउ फिसल के देखबोन।’’
मंय ह मन म केहेव - अच्छा, तोला फिसले म मजा आवत हे? स्लेज गाड़ी म बइठत खानी अउ फिसलत समय डर के मारे तोर जान निकले पड़थे। पन मंय धीरे से खांस के अपन चेहरा ल रुमाल म पोछेंव। एक घांव अउ फिसले बर हम डोंगरी के ऊपर चहुँच गेन। अउ जब फिसलत-फिसलत आधा रद्दा पार होइस तब मंय ह फेर विही वाक्य ल धीरे ले दुहरा देंव - ’’नाद्या! मंय ह तोर से प्यार करथंव।’’
लेकिन नाद्या खातिर ये पहेली ह पहेलिच बन के रहि गिस। वोह कलेचुप रहय, हुंके न भूंके। मंय ह वोला वोकर घर तक अमराय बर गेयेंव। वोकर अटक-अटक के रेंगे से मोला लागिस कि वो ह मोर मुँह से कुछ सुनना चाहत हे। मोला वोकर मन के तड़प ह घला जना गे। पन वो ह बिलकुल कलेचुप रहय। अपन हिरदे के भाव ल, अपन मन के तड़प ल वो छुपाय के कोसिस करत रहय कि ’’नाद्या! मंय ह तोर से प्यार करथंव,’’ आखिर ये बात ल बोलिस कोन होही?
दूसर दिन मोला वोकर एक ठन चिट्ठी मिलिस, लिखे रहय, ’आज जब तंय ह फिसले बर डोंगरी म जाबे तब महूँ ल संग म लेग जाबे - नाद्या।’
वो दिन के बाद हम दूनों रोज फिसले बर जावन। फिसलत खानी जब हवा अउ स्लेज के रफ्तार ह जानलेवा हो जातिस तब मंय ह फेर धीरे से कहितेंव - ’’नाद्या! मंय ह तोर से प्यार करथंव।’’
बहुत जल्दी नाद्या ल येकर नसा हो गे। नसा करनेवाला ह जइसे बिना नसा के नइ रहि सकय वइसने नाद्या ह ये आवाज ल सुने बिना नइ रहि सकय। हालाकि डोंगरी ऊपर जाके उहाँ ले फिसलना वोकर खातिर अभी घला मौत के मुँह म जाय के बराबर रिहिस, पन वो ह का करे? नसा जो ठहरिस। वो आवाज के स्वाद ह वोला अतका भाय रहय कि वोकर खातिर वो ह अब मौत से घला लड़ जावय। पन पहेली ह पहेलिच् रहि गिस। ये वाक्य अउ ये सब्द ल कोन ह कहिथे, वो ह कभू जान नइ पाइस। वोला दू झन ऊपर सक रिहिस - एक मोर ऊपर अउ दूसरा हवा ऊपर।
अब वोला ये बात ले कोनों फरक नइ पड़य कि ये वाक्य अउ ये सब्द ल कोन ह कहिथे। वोकर कान म ये आवाज सुनाई पड़ना चाही, बस। सराब ल चाहे कोनों बरतन म पीये जाय, नसा म फरक नइ पड़य।
एक दिन नाद्या ह अकेलच् डोगरी म पहुँच गे। मंय ह दुरिहा ले देखेंव, नाद्या के निगाह ह मोला खोजत रहय। हिम्मत करके वो ह डोंगरी म चढ़ गिस। अकेला फिसले के नाम से वोकर मन म कतका डर समाय रिहिस होही? मंय ह जानथंव। वोकर चेहरा ह सफेद पड़ गे रहय। ’’नाद्या! मंय ह तोर से प्यार करथंव,’’ ये बात ल आखिर कोन ह कहिथे, ये राज ल वो ह आज जान के रही, अउ ये ह अकेला म ही जाने जा सकथे। चाहे येकर खातिर वोला फाँसी म झूलना काबर नइ पड़ जाय। मंय ह देखत रेहेंव, वो ह आँखी ल मूँद के स्लेज म बइठ गे जइसे जीवन से अंतिम बिदा लेवत होय, अउ फिसले लगिस। स्लेज के फिसले के आवाज ह मोला दुरिहा ले सुनावत रहय।
नाद्या ल वो आवाज ह सुनाई दिस होही कि नहीं, आप जान सकथव। कड़कड़ँवा ठंडी हावा के भयंकर आवाज अउ मौत के डर के मारे कुछ सुन पाना वोकर बर संभव नइ रिहिस। वोला ये आवाज ह सुनाई पड़िस कि नहीं, वो ह खुदे नइ जानय। फेर मंय ह देखेंव कि बाजी हारल आदमी सरीख वो एकदम निरास अउ थके कस स्लेज ले उतरिस।
फेर कुछ दिन म बसंत के मौसम आ गे। मार्च के महीना। सूरज के गरमी बढ़ गे अउ डोगरी म जमे बरफ ह धीरे-धीरे टघल के बोहाय लगिस। डोंगरी ह करिया पर गे। वोकर आइना बरोबर चमक ह नंदा गे। हमर फिसले के खेल ह थम गे।
अब वो ह ये आवाज ल दुबारा कभू नइ सुन पाय। हवा ह घला खामोस होगे अउ महूँ ह ये सहर ल छोड़ के पितुरबर्ग जाय के तियारी म जुट गेंव।
मोर पितुरबर्ग रवाना होय के कोनों दू दिन पहिली के बात होही, सांझ के बेरा मंय ह फुलवारी म अकेला बइठे रेहेंव। नाद्या के घर ह ये फुलवारी के रूँधना से लगे रहय। मौसम म अभी घला ठंडकता बचे रहय। कोनों-कोनों जघा बरफ घला दिखत रहय। हरियाली नइ आय रिहिस फेर बसंत के गमक आय के सुरू हो गे रिहिस। चिरई मन के चहचहाना ह बढ़ गे रहय। मंय ह फुलवारी के रूँधना तीर जा के एक ठन भोंगरा ले नाद्या के घर डहर झांकेव। उदास अउ दुखी नाद्या ह परछी म खड़े रहय। वो ह उदास हो के अगास डहर टकटकी लगा के देखत रहय। बसंत के सुघ्घर हवा ह वोकर चेहरा ल सहलावत रहय। ये बासंती हवा ह वोला वो डोंगरी के गरजत हवा के सुरता करावत रहय, जउन ह कहय - ’’नाद्या! मंय ह तोर से प्यार करथंव।’’
वोकर मुँहू ह अउ उतर गे। गाल म आँसू के बूँद ढुरके लगिस। वो बिचारी लड़की ह हवा के आगू हाथ पसार के खड़े रहय मानो बिनती करत होय कि एक घांव तो वो ह वो आवाज ल दुहरा देय कि ’’नाद्या! मंय ह तोर से प्यार करथंव।’’
अउ जब अचानक हवा के झकोरा आइस, मोर मुँहू ले धीरे से फेर विही आवाज ह निकल गे - ’’नाद्या! मंय ह तोर से प्यार करथंव।’’
अचानक चमत्कार हो गे। झकनका के नाद्या ह मुसकाय लगिस। वो ह हवा कोती अउ हाथ लमाइस अउ खुसी के मारे झूमे लगिस। वो ह बेहद प्रसन्न अउ सुंदर दिखे लगिस।
अउ मंय ह अपन समान बाँधे बर अपन घर लहुट गेंव।
0
ये ह बहुत पहिली के बात हरे। अब नाद्या के बिहाव हो चुके हे। नाद्या के बिहाव वोकर मरजी से होइस कि मां-बाप के मरजी से, ये बात ले कोनों फरक नइ पड़य। वोकर पति ह बहुत बड़े अफसर हे। वोकर तीन झन लइका हे।
फेर वो ह वो समय ल आज ले नइ भूल पाय हे जब हम बरफ ले ढंकाय, चम-चम चमकत डोंगरी म फिसले बर जावन अउ फिसलत खानी डर के मारे वोकर परान ह जब निकलो-निकलो हो जावय तब गरजत हवा म ये आवज सुनाई देय, ’’नाद्या! मंय ह तोर से प्यार करथंव।’’
ये सुरता ह वोकर जीवन के सबले सुंदर, सबले सुखद अउ हिरदे रूपी वीणा के तार मन ल झनकारने वाला सुरता के रूप म बस गे हे।
000kuber000
सदस्यता लें टिप्पणियाँ भेजें (Atom)


text:
- पीसी लाल यादव
छत्तीसगढ़ी भासा के पुन - परताप ल उजागर करे बर धनी धरमदास जी, लोचन परसाद पाण्डे, सुन्दर लाल शर्मा जइसे अऊ कतकोन कलमकार अऊ साहित्यकार मन के योगदान है। अइसने रिहिन हमर पुरखा साहित्यकार हीरालाल काव्योपाध्याय। हाँ युग प्रवर्तक हीरालाल काव्योपाध्याय। जऊन मन ह सबले पहिली छत्तीसगढ़ी भासा के व्याकरण लिख के छत्तीसगढ़ी भासा ल पोठ करिन। जेन अबुझ मन छत्तीसगढ़ी भासा के पुन - परताप ल नई जानय, एखर गुन - गरिमा ल नई मानय, तेन मन इरखा - द्वेस अऊ डाह बस छत्तीसगढ़ी भासा के हिनमान करथे। हाँसी - ठट्ठा उड़ाथे के छत्तीसगढ़ी के न व्याकरण हे न साहित्य। वो अज्ञानी मन नई जानय के छत्तीसगढ़ी भासा के व्याकरण सन् 1880 म सिरजगे रिहिस। जेखर अंगरेजी रूपांकर सरजार्ज ग्रियर्सन ह करिस। अऊ एखर सिरजइया रिहिन हीरालाल काव्योपाध्याय। ये व्याकरण के किताब में छत्तीसगढ़ी व्याकरण के सिरजन के संगे - संग छत्तीसगढ़ के लोक - साहित्य जइसे जनौला, दोहा, ददरिया, रमायन के कथा, ढोला के कहिनी अऊ चंदा के कहिनी के संकलन घलो हे। छत्तीसगढ़ तो लोक साहित्य के भंडार आय।
भासा मन के भाव उदगारे के सबले सुलभ अऊ बड़का साधन आय। जइसे भासा ह मन के आँखी आय तइसने व्याकरण अऊ साहित्य ह घलो भासा के आँखी आय। ये डाह करइया, जलन पटपटी मरइया मन ल अतका जरूर जान लेना चाहिए के कोनो भासा बिन आँखी के नइ होय। भासा ह भासा होथे। एहा छोटे - बड़े नइ होवय। कमजोर सजोर नइ होय। अऊ फेर जेन भासा के दू करोड़ ले जादा बोलइया हे, तेन ल कोन मुरूख, कोन अजुब अज्ञानी ह भासा नई कहि। इही छत्तीसगढ़ी भासा ल पोट्ट करे म हीरालाल काव्योपाध्याय जी के बड़ अवदान हे।
छत्तीसगढ़ के जाने - माने भासाविद् साहित्यकार, चिंतक अऊ पुरातत्व वेत्ता स्वर्गीय पंडित लोचन प्रसाद पाण्डे के मुताबिक श्री हीरालाल काव्योपाध्याय के जनम सन 1856 ई. में रायपुर में होय रिहिस। ऊंखर पिता जी के नाव बाबू लाला राम अऊ महतारी के नांव राधाबाई रिहिस। महतारी राधाबाई बड़ कुलीन अऊ धार्मिक सुभाव के नारी रिहिस। ओखरे मयारू कोरा के हीरा आय, हीरालाल काव्योपाध्याय। पिता श्री बालाराम जी धन - धान ले परिपूरन रिहिन अऊ चन्नाहू साखा के कुरमी परिवार के मानता सियान रिहिन। ऊंखर रायपुर में गल्ला अनाज के कारोबार घलो रिहिस। ओ मन धार्मिक सुभाव के फेर पुरातन बिचार के मनखे रिहिन। बाबू लालाराम जी नागपुर के भोंसला राजा के सेना में नायक रिहिन। उन ला अंगरेज अंगरेजी अऊ ऊंखर सभ्यता बिल्कुल पसंद नई रिहिस। ऊंखर मन म भय रहय के अंगरेजी पढ़े ले मनखे अपन जात अऊ धरम ले बिमुख हो जथे। तब अइसन हालत म लईका हीरालाल बर बड़ मुसकुल रिहिस कि वोहा हिन्दी म प्राथमिक शिक्षा पाय के पाछू अंगरेजी स्कूल म भरती हो जाय। तभो ले अपन ददा के दिल ल जीते म हीरालाल सुफल होके। रायपुर के जिला स्कूल म भरती होगे। होनहार बिरवान के होवत चिक्कन पान। के हाना ल चरितार्थ करत हीरालाल पढ़ई - लिखई म सरलग सबले अव्वल नम्बर पास होवत गिस। आरा बछर के उमर म कलकत्ता विश्वविद्यालय के प्रवेश परीक्षा ल जबलपुर हाई स्कूल केन्द्र ले पास करके प्रवेश पाईस। ये आय पढ़ई के प्रति उंखर लगन अऊ मेहनत के कहानी। कहिथे न के महिनत के फल मीठ होथे। नान पन ले हीरालाल में गणित अऊ साहित्य डाहर बड़ झुकाव रिहिस।
हीरालाल जी सन 1875 ई. में रायपुर जिला स्कूल म तीस रूपिया महिनवारी पगार म सहायक शिक्षक बनगे। कुछ समे बाद ओमन जिला स्कूल बिलासपुर म घलो अपन सेवा दिन। ऊंहा हीरालाल जी ह स्कूल म गायन अऊ संगीत के नवा बिसय सुरू करिन। संगीत बिसय ल ओमन खुदे पढ़ावंय। काबर के ओमन संगीत के घलो बड़ जानबा रिहिन। अपन लगन, महिनत अऊ ईमानदारी के बल में ओ मन धमतरी के एंग्लो - वर्नाकूलर मिडिल स्कूल म प्रधानपाठक होगें। तब ऊंखर तनखा साठ रूपिया रिहिस। इंहा ऊंखर व्यक्तित्व के खूब बिकास होईस। ऊंखर मार्गदर्शन म मिडिल स्कूल धमतरी घलो खूब उन्नति करिस। अपन कपसा कस उज्जर चरित्र, सुघ्घर सुभाव, जनसेवा के सेती हीरालाल जन - जन के हितवा बन, सबके दुलरवा बनगे। अपन सारजनिक जिनगी म ओ मन धमतरी नगरपालिका के अध्यक्ष अऊ अस्पताल समिति के सदस्य तेखर पाछू अध्यक्ष घलो बनिन। अईसन सुघ्घर अऊ उज्जर रिहिस हीरालाल काव्योपाध्याय के व्यक्तित्व ह।
गुन के गाहक सहस नर, बिन गुन लहे न कोय। जैसे कागा कोकिला शब्द सुने सब होय। कविता ह लबारी नो हय। जेन मनखे म गुनी होथे, जेन म प्रतिभा होथे अऊ जेखर पास विद्या होथे। ओखर सब मनई, मान बढ़ई करथें अऊ ओखर सब जघा पूजा होथे। हीरालाल तो सचमुच हीरा रिहिस। ओखर गुन के अंजोर चारों डाहर जगमग - जग बगेरे लगिस। ओ समे शिक्षा विभाग के अधिकारी मन ओखर प्रतिभा ले प्रभावित हो के ऊंखर खूब बड़ई करें, उन ला आदर अऊ दैंय। श्री जी.आर.ब्राउनिंग एम.ए .सी. आई . ई . जऊन शिक्षा विभाग के इंस्पेक्टर जनरल रिहिन अऊ होशंगाबाद के तत्कालीन डिप्टी कमिश्रर एस . बु्रक मन हीरालाल जी ल खूब चाहंय। हीरालाल जी के काम ल देख के महान प्राच्यशास्त्र विद् डॉ. हार्नेली अऊ सर जार्ज ग्रियर्सन ह खूबेच बड़ई करयं।
हीरालाल जी बड़ अध्ययनशील रिहिन। ओ मन भाषाविद घलो रिहिन। छत्तीसगढ़ी - हिन्दी के संगे संग अंगरेजी, संस्कृत, बंगला, उड़िया, मराठी , गुजराती, अऊ उर्दू के घलो जानकार रिहिस। ओमन हिन्दी साहित्य ल कविता अऊ संगीत के कई ठन किताब लिख के पोठ करिन। हिन्दी स्कूल बर गीत के लिखे ऊंखर किताब शाला गीत चंद्रिका ले बंगाल एकेडमी कलकत्ता बड़ प्रभावित होईस। बंगाल एकेडमी ऑफ म्यूजिक के निर्माता महाराजा सर सुरेन्द्र मोहन टैगोर के . सी. आई . ई ह ये ग्रंथ ल संगीत क्षेत्र म ऊंच स्तर के घोषित करके सन 1885 म हीरालाल जी ल सर्टिफिकेट ऑफ ऑनर दे के सम्मानित करिन। देवी भागवत ऊपर आधारित ऊंखर किताब नव काण्ड दुर्गायन अनुवादित जेन छन्द - मात्रा ऊपर आधारित रिहिस, तेमा हीरालाल जी ल काव्योपाध्याय के उपाधि प्रदान करे गिस। संगे - संग संगीत एकेडमी डहर ले सोन के बाजूबंद ईनाम म दे गिस। ये ईनाम महान शिक्षाविद श्री जी. आर. ब्राऊ निंग के अनुशंसा म दे गिस। हीरालाल जी ह गणित के अंगरेजी किताब अऊ तुलसीदास जी के रामायण के सामान्य अंगरेजी म सरल अनुवाद के काम घलो अपन हाथ म लिन। ओ मन विज्ञान की जिज्ञासाएं - भारत का इतिहास शीर्षक ले अऊ संस्कृत के पंचतंत्र के लेखन कार्य घलो करिन। अईसे महान साहित्यकार रिहिन हीरालाल काव्योपाध्याय जी ह। जेन ह छत्तीसगढ़ के धुरा - पार्टी म खेल के छत्तीसगढ़ महतारी के अऊ ओखर भासा छत्तीसगढ़ी के उन्नति के दुवार खोलिस।
फेर का करबे ? जईस कोनो मनखे जंगल जाथे, त टेड़गा - बेड़गा रूख - राई ल नई काटय, ओ ह सोज पेड़ ल काटथे। तइसने लगथे भगवान ह घलो गिनहा मनखे ल छोड़ सिधवा अऊ बने मनखे ल अपन लोक म बला लेथे। अईसने एक दिन छत्तीसगढ़िया बेटा, माटी के सपूत, युग प्रवर्तक हीरालाल काव्योपाध्याय के सन 1890 म 33 बछर के छोटे उमर म धमतरी म इन्तकाल होगे। महमहावत फूल देखते - देखते अईलागे। ठऊंका मंझनिया के बेरा सुरूज बर काल बनके संझा ह झपा के।
श्री हीरालाल जी द्वारा व्याकरण के पूरा संशोधित अऊ बिस्तारित संस्करण अनुवाद सर जार्ज ग्रियर्सन के . सी. आई . ओ. एम . डाहर ले मध्य प्रान्त एवं बरार सरकार ले सन 1921 म पंडित लोचन प्रसाद पांडेय के संपादन अऊ नरसिंगपुर के तत्कालीन डिप्टी कमिश्रर श्री हीरालाल बी. ए. डी. लिट के देखरेख म होईस। आज इही छत्तीसगढ़ी व्याकरण हमर थाथी ये। जेखर ले छत्तीसगढ़ी अऊ छत्तीसगढ़िया के चाकर छाती हे। मयारू भासा के दीया बर सिरतोन म, इही व्याकरण तल अऊ बाती ये।
- गण्डई पण्डरिया, जिला - राजनांदगांव (छग)


text:
आदिवासी लोगन मन के अपन कमजोरी होथे, फेर ये देखे ह महत्तम आय के वो मन एक समाज के संस्कृति भीतरी कइसने खुसरगे. जइसन, ये जमाना के सिच्छा ह एक ठन नवा प्रवृत्ति के सुरुवात करिस, अऊ हमर कतको लड़ई नवा सिछित लोगन मन के डहर ले आय घलो हवंय. आज मोर गाँव के गुरूजी गाँव मं घर नई बनावय. वो ह राजपीपला मं जमीन के टुकड़ा बिसोथे. जवान पीढ़ी विकास के चमचम विचार मं रमे हवय. अपन जमीन ले पुदक के विदेसी धरती मं रोपाय, ये मन अपन परम्परा ले मिले तरीका के जिनगी नई जींयत हवंय. अब वो मन लाल चऊर ला पचाय नई सकंय. वो मन तऊन धाक के मजा लेय ला चहिथें, जऊन ह सहर के नऊकरी ले मिलथे. अइसने गुलामी हमर संस्कृति के हिस्सा नई रहिस. अब गर वो मन सिछित हवंय अऊ नऊकरी करथें, तभे घलो वो मन ला सहर मं रहे सेती जगा नई मिलय. उहां के लोगन मन के भीतरी रहत रहे ले घलो वो मन कोंटा मं फेंकाय रहिथें. येकरे सेती ये टकराव ले बांचे बर वो मन अपन पहिचान लुकाय ला धरथें. आज ये लड़ई के मूल एक आदिवासी के पहिचान के संग भारी गहिर ले जुरे हवय.
गंवार महुआ
जब ले मोर देस के
बड़े कहेइय्या लोगन मन
हमर महुवा के रूख ला
गंवार होय के हांका पार दे हवंय
मोर लोगन मन
अपन आप ला गंवार समझे ला लगे हवंय.
तबले, मोर दाई महुवा फूल ला छुये ले डेराथे.
मोर ददा ला महुवा के नांव ह नई सुहावे
मोर भाई तब ले अंगना मं महुवा के रूख नई
तुलसी के पौधा लगा के
अपन आप ला बड़े समझे ला लगत हवय.
जब ले मोर देस के
बड़े कहेइय्या लोगन मन
हमर महुवा के रूख ला
गंवार होय के हांका पार दे हवंय
मोर लोगन मन
अपन आप ला गंवार समझे ला लगे हवंय.
तब ले अध्यात्म ला मनेइय्या मोर लोगन मन
रूख मन ले बात करे
नदिया ला देवी माने ले
डोंगरी के पूजा करे ले
पुरखौती के रद्दा मं चलके
धरती ला महतारी कहे ले
सरम करे जइसने करत हवंय
अऊ अपन पहिचान लुका के
गंवार होय ले छुटकारा पाय बर
कऊनो ईसाई होवत हवय, कऊनो हिन्दू
कऊनो जैन त कऊनो मुसलमान होवत हवय
जब ले मोर देस के
बड़े कहेइय्या लोगन मन
हमर महुवा के रूख ला
गंवार होय के हांका पार दे हवंय
मोर लोगन मन
अपन आप ला गंवार समझे ला लगे हवंय.
बजार ले घिन करेइय्या मोर लोगन मन,
बाजार ले अपन घर भरत हवंय.
वो मन अपन हाथ ले कऊनो एको जिनिस छूटे नई देवंय
गर वो मं ये सभ्यता के गंध-बास आथे
सभ्यता के सबले बड़े खोज –
व्यक्तिवाद.
हरेक मइनखे सिखत हवय ‘स्व’
स्व ले समाज नई
स्व ले सुवारथ समझत हवय.
जब ले मोर देस के
बड़े कहेइय्या लोगन मन
हमर महुवा के रूख ला
गंवार होय के हांका पार दे हवंय
मोर लोगन मन
अपन आप ला गंवार समझे ला लगे हवंय.
अपन भाखा मं महाकाव्य, गाथा गवेइय्या
मोर लोगन मन, लइका मन ला अपन भाखा छोर
अंगरेजी सीखे ला लगे हवंय
माटी महतारी के रूख–रई, नदिया, डोंगरी
लइका के सपना मं नई आवत हवंय
हमर हरेक लइका अमरीका अऊ
लंदन के सपना देखत हवय.
जब ले मोर देस के
बड़े कहेइय्या लोगन मन
हमर महुवा के रूख ला
गंवार होय के हांका पार दे हवंय
मोर लोगन मन
अपन आप ला गंवार समझे ला लगे हवंय.
अनुवाद: निर्मल कुमार साहू


text:
भूखन हा नानपन ले बड़ हुसिायार रहाय, पढ़ई करत दाई के सबो बूता म हाथ लमाय अऊ सहारा बरोबर रहाय। भरे बरसात सावन महीना म गंऊटिया खर के निंदई होत रहाय। गिरत पानी फुहारा बरोबर उड़त रिहीस, अइसन लगे जइसे अगास हा सऊहत धरती म आ के ठाड़ होगे। बादर घुमरत रहाय अऊ गरजई घलो होय। भूखन के दाई पेज - पसिया खाहूं कहिके झाला कोती जात रिहिस, मेढ़ पार म चघित ततकी मा बिजरी जगजग ले तरकिस। चारों मुड़ा बग - बग ले अंजोर होके तराक ले बादर हा गरजिस। इसी बिजली के अंजोरी हा भूखन बर अंधियारी के रद्दा धरा दिस। भूखन के दाई ऊपर बिजरी गिर गे।
नानचुन लइका भूखन बिगर दाई- ददा के होगे। वोकर बर जग अंधियार। न कोनो भाई - बहिनी, न कका - काकी, न अऊ कोनो नता - गोता। काकर डेहरी म जाही, कोन हा रद्दा देखाही। गाँव के मनखे इसी सोच - फिकर मा परगे। काय होही बिचारा भूखन के? देखइया बर करलई होगे। अइसन बिपत कोनो ला झन दे भगवान। देखत - सुनत सब के आंखी के आंसू थामत नइहे। कहसे होही भूखन के। सब कर इही घूमरत हे। कथे ना - जिंकर कोनो नी रहाय ऊंकर भगवान सहारा होथे। तइसे भगवान बरोबर सेखर गंऊटिया भूखन ला अपन डेहरी मा लइका बरोबर पोसिस, कोनो जीनिस के कमी नी होन दिस।
गाँव भर भूखन ला अपन लइका बरोबर परेम करें, अब तो भूखन के दाई - ददा, भाई - बहिनी गाँव भर होगे। भूखन के चेहरा ला कोनो मुरझाये नई देवय। सबो के दुलरवा अउ मयारु होगे। भूखन बाढ़त गिस। पढ़ई संग दू पइसा आय कहिके थोरिक कमा - धमा ले। बनी - भूती करे मा थोरको लाज सरम नी करिस। अऊ जांगर टोर के कमाय मरो जीयो। ककरो आरो ला भूखन नी लहूटइस। अऊ गाँव भर म भूखन बनिहार के नाव ले जानय। भूखन बिगर बनिहारी करे काकरो कोनो जिनिस ला अइसने लेवत नी रिहिस। इही सबले बड़ा महानता भूखन के रिहिस हे।
भूखन के बने पढ़ई होय के सेती आघू पढ़े बर सहर के कालिज मा भरती होय बर जवैय्या हे। फेर सेखर गंऊटिया किथे - देख बाबू, तोला सहर नी भेजन। तोर कोनो देखैय्या नई हे, अऊ सहर घलो दूरिहा हे। हमन घेरी बेरी तोर कर आन - जान नी सकन तेकर ले गाँव में रहा। इहंचे हमर मन सन जइसन तोर बर बनही वइसने करबोन।
गाँव भर के मनखे इही समझाइन, फेर भूखन सहर जाय बर जिद मा अड़े रिहिस। लइकापन के जिद ला देख के वोकर मन राखे बर गाँव भर के मनखे सुनता होके सहर के कालिज मा भरती कर दिन। कालेज के छुट्टी रहाय तभो बनी - भूती करके अपन खरचा निकाल डरत रिहिस। भूखन बर उही दुलार अभी घलो बने रिहिस हे। भूखन के हुसियारी ला देख के येकर पढ़ई के सबो खरचा ला सरकार देवत हे। येती भूखन अपन पढ़ई मा उंच होत गाँव के नाव ला घलो बढ़हात जात हे, फेर गाँव भर बर तो वो हा भूखन बनिहार आय। येकर आघू बढ़त अइसे लगत हे जइसे भूखन के बेवहार, बोले - गोठियाय के सबो ढंग हा बदलत हे। अब मोटर - फटफटी मा जवान - जवान, नोनी बाबू मन संग गाँव घूमे असन आथे।
अब तो कतको बेरा नहाक जथे, भूखन ल गाँव आये। बछर घलो बीतत आत हे, भूान के चेहरा देखई लोगन ला नोहर सही लागे ला धरलिस। अब्बड़ दिन मा सोर मिलिस, भूखन ला बड़ तनखा के चाकरी मिल गे हे। चार चक्का गाड़ी ले डरे हे कहिके। सबो सोंचत हे, भूखन कइसे गाँव आय बर तियागे कस लागथे।
गाँव के पंचइत भवन मा बइचका होत रहाय, ऊही कर एक ठन मोटर आके ठाड़िस। अब्बड़ झन टुरी - टुरा ला जोर के भूखन अपन संग लाय रिहिस। गाँव वाला किथे - भूखन बनिहार आवत हे भई अब्बड़ दिन मा। अतका ला सुनके भूखन के अंतस हा कलबलागे, कथे - अभिन घलो मैंहा तुम्हर बर बनिहार हरों। दिहाती तुमन कभू नी बदलव, तुमन येकरे सेती ऊही कर के ऊही रहू। मेंहा बनिहार ले आज राजा बरोबर होगे हंव, तभो ले मोला बनिहार कहे बर नी छोड़व। मोर संगी मेरन कतका बदनामी होत हों, तेला तुमन ला काय हे। सहर मा जा के मोर इज्जत मान - सम्मान ला देखव। आज ले कभू गाँव म मोर इज्जत में पानी फेराय बर नी आंव।
सेखर गंऊटिया भूखन के बहां ला धर के किथे - देख बाबू, सिरतोन कहत हस। तैंहा भूखन साहेब हर अस। तोर रुतबा ला थोरे हबर सकबोन। हमर डहर ले कुछु गलती होइस होही तेला माफी कर देबे भूखन साहेब। तैं हर सहर मा खुस हस ता ये जान ले, हमू मन खुस हन। तोर खुसी ले हमर खुसी हे। गाँव भर के मनखे के आँखी के आंसू धार धर के बोहात रहाय, अऊ भूखन अइसे जाय लगिस खुस हो के, जइसे कोने जघा के धंंधाय अजाद हो गे आज ले।
माडल टाऊन, पो.- नेहरु नगर, भिलाई (छ.ग.)
मोबा.09752361865
mail: dindayal50@gmail.com